barren.eus - Luis Mari Zaldua: “Onomastikak erakusten du euskalduntze berantiarraren teoriak ez duela zentzurik egun”\nLuis Mari Zaldua: “Onomastikak erakusten du euskalduntze berantiarraren teoriak ez duela zentzurik egun”\nArgitaratua: 2019-10-04 18:52\n‘Erroma Euskal Herrian’ zikloaren barruan, ‘Euskalduntze berantiarraren teoria: egia ala gezurra’ hitzaldia eman zuen irailaren 18an Elgoibarren Luis Mari Zalduak (Urnieta, 1965). Goiko bideoan ikus dezakezue hitzaldia, ia osorik. Ondorengo lerroetan, berriz, Luis Mari Zalduak BARRENi emandako elkarrizketa irakur dezakezue.\nEuskal filologian doktorea da Lus Mari Zaldua, bai eta euskaltzain urgazlea eta Euskaltzaindiako Onomastika batzordeko kidea ere. Eroma Euskal Herrian zikloko hirugarren hitzaldia izan zen Zalduarena, azkena. Elgoibarko Izarrak antolatu zuen zikloa, Udalaren laguntzarekin, eta Zalduaren aurretik Jokin Lanz historialaria eta Juan Martin Elexpuru filologoa izan ziren gurean.\n• Zer dio euskalduntze berantiarraren teoriak?\nTeoria horrek adar asko ditu, eta ni adarkadura modernoena eta, nahi bada, muturrekoena azaltzera nator. Adarkadura horrek, Josu Venero zine zuzendariak eta Alberto Santana historialariak Baskoniako historia bat’ dokumentalean aurkeztu zuten horrek, dio orain dela 2.000 bat urte, erromatarrak hona iritsi zirenean, hemen, Baskoniako mendebaldean, ez zela euskaraz hitz egiten. Euren ustez, euskara Erdi Aro goiztiarrean iritsi zen hona, Akitaniatik, Bagnères de Luchon eta inguru horretatik, eta VI. mende aldera indartu zen Iruñerrian, gero, Arabako lautadatik barrena, itsasaldera zabaltzeko. Hipotesi horren arabera, VIII- IX. gizaldian zabaldu zen euskara honaino.\n• Zientzia komunitateak baztertutzat zeukan euskalduntze berantiarraren teoria. Zerk edo nork hauspotu du orain berriro, eta zergatik?\nSentsazionalismoak. Azken batean, zientzia oso gauza aspergarria da, eta jakina, Euskal Telebistan dokumental-sorta bat eman nahi badute eta nolabait jendearen arreta erakarri nahi badute, zer edo zer apurtzailea saldu beharra dute. Eta zer egin duten? Bada, teoria berritzat saldu berez zaharra eta bazterrekoa den teoria. Badago gero beste jende bat, serioagoa, esaten duena ez dagoela behar beste frogarik kontrakoa esateko: alegia, hemen antzina euskara egiten zela esateko. Eta, bai, egia da Gipuzkoan eta neurri batean Bizkaian ere, hutsune bat badela epigrafian [hilerrietan eta aldareetan zizelkatuta dauden izenak], baina ez dugu ahaztu behar epigrafiaz aparte badaudela beste tresna onomastiko batzuk, toki izenen azterketa-eta, balio dutenak egiaztatzeko euskalduntze berantiarraren teoriak ez duela zentzurik. Puntada finagoak emanez, garbi ikusten da erromatarrak iritsi zirenean, bai eta aurretik ere, beste kultura batzuen eragina gertatu zenean, euskaldunak bazirela hemen, euskal sistema fonetikora moldatu eta egokitu zituztelako beste kultura horietatik hartutako maileguak. Gertatzen dena da filologo guztiak ez direla onomastikariak, ez diren moduan sendagile guztiak traumatologoak, estomatologoak edo otorrinolaringologoak, eta jakina, belauneko ebakuntza egiteko traumatologoa izan beharra dago; ez du balio otorrinolaringolo ona izateak. Hizkuntza gaietan berdin.\n• Zeintzuk dira teoria hori babesten dutenen arrazoibide nagusiak, baina?\nOrduko iturriak dauzkagu, zuzenekoak (epigrafiak) eta zeharkakoak (garai hartako geografoek, Tolomeok, Estrabonek eta Pliniok, aipatutakoak). Kontua da geografo horiek aipatzen dituzte toki-izenak, Oiartzun ez beste guztiak, jatorri ilunekoak edo jatorri zeltiarrekoak direla eta horri eusten diotela gauza hauetaz dakitenek hemen ez zela euskaraz hitz egiten esateko. Baina epigrafiak berak erakusten du, baietz. Miñaon, Gasteiztik gertu, helasseeuskal hitza agertu zen hilerriko epigrafia batean. Helasse hori, aurrean “h”-batekin eta barruan afrikari batekin, euskara da argi eta garbi, iberieraz eta zeltibereraz ez dagoelako “h”-rik eta latinez ere ez hor, eta gainera, txistukaria adierazteko “ss” erabiltzea euskararen kontuak direlako.\n• Iberoak aipatu dituzu. Teoria honek badu Vascoiberismo edo Eusko-iberismo korrontearekin zerikusirik. Ala?\nBai, erabat. Euskararen eta iberieraren ahaidetasuna aldarrikatzen zuen Eusko-iberismoak, eta luze iraun bazuen ere, XX. mendeko hizkuntzalariek guztiz baztertzekoa zela erakutsi zuten. Teoria hura desegin zutenean sortu zuten euskalduntze berantiarraren teoria. Gomez Moreno arkeologoak -beste batzuk ere izan ziren bere aurretik, baina domina berak jantzi zuen- lortu zuen idazkera iberiarra edo pale-hispaniko hura deszifratzea. Esan bezala, ordura arte uste zuten euskara zela antzinako iberoen hizkuntza eta Espainiako zati handi batean hitz egiten zena, ez zutelako ulertzen zer jartzen zuen idazkera palehispaniko haietan. Lortu zutenean deszifratzea, baina, konturatu ziren ez zela euskara eta bat-batean biluzik gelditu ziren, euskarazko inolako testigantzarik gabe Hego Euskal Herrian. Akitanian bakarrik topatu zituzten euskarazko testigantzak eta ondorioztatu zuten handik zabaldu zela euskara hona. Baina 1925. urtean Gomez Moreno arkeologoak bere teoria plazaratu eta hogeita hamabost urtera, 1960. urtean, topatu zuten Lergako idazkun ezaguna, erromatarren garaiko gizon baten euskarazko oroitarrian, zeinean XXI. mendeko euskaraz erraz ulertzen diren bi hitz ageri diren: Umme sahar.\n• ‘Baskoniako historia bat’ atalean Koldo Mitxelenaren, euskarak izan duen ikerlaririk errespetatuenaren, irudiak erabili zituzten, bai eta Euskaltzaindiaren egoitzarenak ere. Zer duzu esateko horri buruz?\nOso manipulatuta dagoen dokumentala dela. Koldo Mitxelena bakarrik ez. Hipotesia frogatzeko, dokumentalean unibertsitateko bi hizkuntzalari agertzen dira. Joseba Abaitua eta Joakin Gorrotxategi. Hizkuntza modernoetan aditua da Abaitua, baina antzinako hizkuntzez ez zaio lanik ezagutzen. Bigarren filologoa Gorrotxategi da, euskararen historian espezialdutako filologo eibartarra. Dokumentalean Gorrotxategik dio pentsa daitekeela euskara apur bat hitz egiten zela hemen, baina euskalduntze berantiarraren hipotesiaren alde egongo balitz bezala aurkezten digute, Iruña-Veleiako harresien aurrean. Bere hitzen eta hainbat irudiren erabilera okerra egiten dute, eta manipulazioa argia da, Gorrotxategik espreski esan zuelako 2015ean argitaratutako lan batean ez zetorrela bat euskalduntze berantiarraren hipotesiarekin.\n• Iruzurra da beraz dokumentala. Uste okerretan oinarritutakoa barik fede txarrez egindakoa.\nBai. Hasieratik aritu dira gezurretan, euskalduntze berantiarraren teoria berria dela aditzera ematen dutelako eta ez delako hala. Pentsatzekoa da euskalduntze berantiarraren teoriaren helburu nagusia ere gure herriaren harrotasun ikurra dena ahultzea zela, hizkuntza delako euskaldunon nortasunaren oinarria. Badago euskaldunak hemengoak ez garela esan nahi bat. Bagara, baina. Nola nahi ere: kanpotik etorritakoak bagina ere, zer? Baina bai, sinesmen eta mitoez harantzago dagoen Euskal Herriaren eta euskaldunon beste historia bat ezagutuko genuela zioen aurkezpenean Santanak, euskaldunon aintzinakotasuna mitoa balitz bezala.\nELKARRIZKETA osoa BARREN aldizkariaren 1132. zenbakian -PDF-


Bilbo — Bizkaiko Bertsolari Txapelketa\nOnintza Enbeita 103.50 111.50 74.50 111.50 105.00 111.00 113.00 113.50 843.50\nEtxahun Lekue 110.00 105.50 77.00 105.00 110.50 113.50 97.50 95.50 814.50\nXabat Galletebeitia 103.50 110.50 66.00 105.50 107.50 0.00 0.00 0.00 493.00\nJone Uria 110.50 101.00 68.50 99.00 110.00 0.00 0.00 0.00 489.00\nNerea Ibarzabal 107.00 104.50 74.50 111.50 91.50 0.00 0.00 0.00 489.00\nMiren Amuriza 109.50 100.00 72.50 106.00 98.50 0.00 0.00 0.00 486.50\nEneko Abasolo 'Abarkas' 97.50 101.50 64.00 100.00 100.50 0.00 0.00 0.00 463.50\nAitor Bizkarra 100.00 94.50 74.00 100.00 93.00 0.00 0.00 0.00 461.50\nXabat Galletebeitia , Onintza Enbeita 8ko nagusia\nEuskara hutsean idazten daben bi komunikabidetako zuzendariak zarie. Diru-kontuetan estu ibili zarie beti eta diru laguntza publikoak be geroz eta txikiagoak dira. Xabat, diru laguntza publikoak handitzea eskatzearen aldekoa zara. Onintzak, ostera, irakurleen diru-ekarpenekin bakarrik egin gura leuke aurrera.\nNerea Ibarzabal , Etxahun Lekue 8ko nagusia\nAitor Bizkarra , Jone Uria 8ko nagusia\nOrain dala 30 urte etorri zinien Espainiatik Euskal Herrira lanera eta ordutik, ontziola batean egin izan dozue lan. Orain dala hilabete batzuk jakin zenduen lantegia itxi egingo dabiela. Enpresak eskeini deutsuen aukera bakarra, lanera Andaluziara edo Galiziara joatea da. Aitor, ez dozu onartzea beste aukerarik ikusten, Jonek ez dabela onartuko dino.\nEneko Abasolo 'Abarkas' , Miren Amuriza 8ko nagusia\nPreso dagozan Altsasuko gazteen lagunak zarie. Miren, zu itxaropentsu zagoz eta uste dozu berandu barik askatuko dabiezela. Enekok aldiz ez dauko ezelako esperantzarik justizian.\nOnintza Enbeita , Nerea Ibarzabal 8ko txikia\nEtxahun Lekue , Xabat Galletebeitia 8ko txikia\nBikotea zarie. Gabon zaharretako familiakoen afarian jende asko batzen zarie urtero. Etxahun zuk gorroto dozuz holako ospakizunak. Xabatek, barriz, ondo baino hobeto pasetan dau beti. Etxahun, denbora daroazu Xabati keinuka, joan gura dozula adierazteko. Xabatek ez dau seinale bat bera be jasoten.\nAitor Bizkarra , Jone Uria 8ko txikia\nBizilagunak zarie. Sutea piztu da zuen eraikinean eta suhiltzaileek esan deutsue eraikinetik urtetako modu bakarra eskailerako leiho batetik salto egitea dala. Jone, ez dozu salto egingo daben lehenengoa izan gura eta Miren konbentzidu guran zabiz aurretik joan daiten.\nMiren Amuriza , Eneko Abasolo 'Abarkas' 8ko txikia\nEneko, Bizkaiko Bertsolari Txapelketako finaleko ordezko bertsolaria zara eta ordubete falta da finala hasteko. Antolakuntzakoek esan deutsue Aitor finalista ondoezik dagoala eta bere ordez zeuk kantau beharko dozula. Kamerinora joan zara eta han topau dozu Aitor.\n1. Youtuber izatea/gaur egungo moda 2. Ondo egingo zeunke/saiatu ezkero\n1. Itxura zaintzen dogu/gero ta gehiago 2. Ez dogu erakusten/benetan garena\n1. Bertso eskolen lana/ez da, ez, makala! 2. Bertso ekosistema/benetan anitza\n1. Gabonak heldu dira/hainbat etxetara 2. Olentzero begira/dago adi-adi\n1. Urtea joan jaku/enterau orduko 2. Datorren urterako/zein da zure plana?\n1. Info zazpiri agur/esango deutsagu 2. Uhinetatik dator/euskara herrira\n1. Udabarriarekin/badator Korrika 2. Entrenatzen hasteko/heldu da sasoia\nXabat Galletebeitia , Nerea Ibarzabal 10eko txikia\nOnintza Enbeita , Etxahun Lekue 10eko txikia\nUmoregileak zarie. Onintza, azken aldian eztabaidan dago umorea edozeren ganean eta edozelan egin leiken ala ez. Hori dala-eta Etxahunek esan deutsu zalantzak sortu jakozala bere ikuskizunetako edukien inguruan.\nAitor Bizkarra , Miren Amuriza 10eko txikia\nGurasoak zarie. Zuen 5 urteko umea aluagaz jaio zan. Gaur bera mutila dala eta mutil moduan tratetako eskatu deutsue. Aitor, Mirenek esan deutsu ez dakiela zelan jokatu.\nJone Uria , Eneko Abasolo 'Abarkas' 10eko txikia\nKuadrilakoak zarie. Zuen lagun baten hiletan egin dozue topo. Jonek esan deutsu berak ez dabela elizagaz ezer jakin gura, eta kanpoan geratuko dala elizkizuna amaitu arte.\nSuhiltzailea zara. Ez da denbora asko etxegabetze batean parte hartu zendula. Gaur bertan beste baterako abisua jaso dozue.\nBikotekidea daukazu. Urteak daroazuez alkarregaz. Bada denbora bat, ezkutuan, beste pertsona batzuekin sexu harremanak daukozuzela. Bikoteagaz horren inguruan argi berba egiteko momentua ailegau dala pentsetan dozu.\nEmakumea zara. Orain arte lana izan da zure bizitzaren erdigunea, eta gura zendun ardura postua lortu zendun. Azkenaldian haurdun geratzea darabilzu buruan.\nAitor Bizkarra Bakarka, gaia emanda\nUrteak dira betiko lagun kuadrillatik urrundu zinela. Gaur, aspaldiko partez, kuadrillako bazkarirako gonbidapena jaso dozu. Oraindik ez dozu erantzunik emon.\nPolitikari baten komunikaziño arduraduna zara. Zeuk idazten dautsazuz diskurtso danak. Agerraldi jendetsu batean berbetan dago orain eta txalo zaparradak eten bakoak dira. Inbidia sentitzen dozu.\nBizkarzaina zara. Indarkeria matxista jasaten daben emakume bat babesten jarri zaitue. Gaur izan dozu lehen eguna beragaz.\nEneko Abasolo 'Abarkas' Bakarka, gaia emanda\nNerabea zara. Zure gurasoek umetzat hartzen zaitue eta ez dabe zure iritzia aintzat hartzen. Gaur be familia bazkarian isiltzeko esan deutsue.\nOnintza Enbeita , Etxahun Lekue 8ko txikia\nOnintza Olentzero eta Etxahun Mari Domingi zarie. Onintza, Etxahunek esan deutsu egur bila doala basora. Asko tardetan dabela-eta, bere bila urten dozu. Akelarre baten topau dozu dantzan. Hurreratzeko gonbitea egin deutsu.\nEtxahun Lekue , Onintza Enbeita Sei puntuko motza\nEtxahun zure bikotekidea kartzelan dago eta Onintza zuen alaba nerabea da. Hilean behin, gitxienez, joaten zarie bisitan Andaluziara eta asteburu honetan toketan jatzue joatea. Etxahun, Onintza alabak/semeak esan deutsu kuadrilako afaria daukala eta ez dabela bisitan joan gura.\nZorotzat hartu zaitue danek, baina bardin deutsu.\nOnintza Enbeita: "Zenbait gaitan barruak mugitu zitzaizkidan, baina esan beharra neukan"\nBizkaiko Bertsolari Txapeldunari elkarrizketa egin dio bertsoa.eus-ek.\nOnintza Enbeita: "Zenbait gaitan barruak mugitu zitzaizkidan, baina esan beharra neukan" - Gehiago irakurri\nOnintza Enbeita 2018ko Bizkaiko Bertsolari Txapeldun\nOnintza Enbeita 2018ko Bizkaiko Bertsolari Txapeldun - Gehiago irakurri\nZuzenean jarraitu ahal izango da Bizkaiko Txapelketa\nZuzenean jarraitu ahal izango da Bizkaiko Txapelketa - Gehiago irakurri\nZortzi finalistak prest daude zapatuko finalerako\nGaur goizean eskaini dute prentsaurrekoa finalistek Bilbao Arenan; zapatuan jokatuko da finala, 17:00etan.\nZortzi finalistak prest daude zapatuko finalerako - Gehiago irakurri\nBizkaiko Bertsozale Elkarteak Enbeitaren ibilbidea saritu gura izan du eta horregatik berak jantziko dio txapela aurtengo Bizkaiko Txapeldunari.\nJon Enbeitak jantziko dio txapela 2018ko Bizkaiko Bertsolari Txapeldunari - Gehiago irakurri\nErabakita geratu da finaleko zortzikotea\nHiru finalaurreko jokatu ostean, erabakita geratu da zeintzuk kantatuko duten Bilbao Arenan.\nErabakita geratu da finaleko zortzikotea - Gehiago irakurri\nHezitzaileak egongo dira gune batean eta umeek han egoteko aukera izango dute bertso saioak irauten duen bitartean.\nFinaleko sarrerak, eskuragai\nAbenduaren 15ean Bilbao Arenan jokatuko da Bizkaiko Bertsolari Txapelketaren finala; www.bertsosarrerak.eus atarian eros daitezke sarrerak.\nFinaleko sarrerak, eskuragai - Gehiago irakurri


Maltzagaraino ere bakarrik | Berria.eus\nIritzia Maltzagaraino ere bakarrik\nMaltzagaraino ere bakarrik\n2017-04-21 / Mikel P. Ansa\nHezur sinboliko gogorrari egin diote hozka ELA eta LAB sindikatuek. Ekainean egingo du kongresua ELAk, eta han eztabaidatzeko idatzitako txostenean Maltzagari agur esan dio: «Maltzagaz hitz egitea, gure ustez, prozesu nazionala aktibatu ahal izateko ditugun baliabide mugatuak desmobilizatzeko bidea da».\nAbertzaleen artean kontzeptu totem bat da, edo izan da, orain arte bederen, Maltzagaraino behintzat «denak elkarrekin» joatearen hori. Katalunian independentziari buruz antolatu den mugimenduak ere ispilu gisa funtzionatu du, gainera, azkeneko urteetan, eta euskal abertzaleen artean ezinbesteko oinarri gisa ulertu izan da Maltzagakoa. Bateko alderdiek bezala besteko alderdiek erabili izan dute «metafora historiko» hori, eta boto emaile abertzaleentzat amets ikoniko bilakatu da. Madrilek behin eta berriz jartzen dituen traben aurrean, erreferendumaren korapiloa askatu ezinean, antsia abertzaleak bideratzeko ezintasunaren parean, abertzale guztiak bat eginda arituko balira lortuko omen litzatekeen horren ametsak ordezkatu du errealitatea. Gaur dagoenarekin ezin denez aurrera egin, gaur existitzen ez den zerbaiten gaineko esperantzak ordezkatu du haien imajinarioa.\nBaina Maltzaga hortxe dago. Hor egon da azkeneko 36 urteetan, Telesforo Monzon hil zela urte horiek bete baitira aurten; eta abertzaleak ez dira inoiz gai izan ezta Maltzagara abiatzeko ere. ELAk eta LABek bide bat urratu nahi dute. Aurki egingo dituzte kongresuak, eta burujabetza prozesuari ekiteko oinarria jarri nahi dute. Maltzagarik gabe; alegia, EAJrik gabe. Asmatzea ez da erraza izango, arazoa praktikarena eta ideologiarena baino urrunago doalako seguru asko: abertzaleen pentsamendu sinbolikoa ere irauli beharko dute.


Zergatik ez duten baltiarrek Indiako parte izan nahi. — Baltistan Fundazioa\nZergatik ez duten baltiarrek Indiako parte izan nahi.\nGilgit- Baltistan euren mendean izatearren India eta Pakistan arteko gatazkak atal berri bat ireki du Txina eta Pakistan arteko aliantzarekin, eta bereziki Pakistanek Gilgit-Baltistaneko esparruari eskubide konstituzional guztiak emateko duen asmoarekin. Tentsioak areagotu egin dira, baina laugarren gatazka armatu bat zaila dirudi gaur.\nHunza Ibarreko paisaia, Gilgit-Baltistanen.\nPakistanek Gilgit-Baltistan probintzia berri bihurtzeko eta bertako biztanleei Pakistango gainerako herrialdeetakoen eskubide berberak emateko hartutako erabakiak, tentsioa areagotu du eskualdean espero bezala. Hala ere, Txinaren eta Pakistanen arteko aliantza estrategikoak, Indiak eta Pakistanek Gilgit-Baltistanen jabetzagatik urtetan daramaten liskarra desorekatzen du, eta nolabaiteko segurtasuna ematen die Pakistanek Indiak eskatzen duen lurraldearen zati honetan eman ditzakeen urratsei.\nZurrunbilo honetan, Jammu eta Katxemira osoa Indiara atxikitzearen zilegitasuna zalantzan jartzen duten analista indiarrak ere aurki ditzakegu, hala nola estatu atxikiaren sorrera bera, eta bertako biztanleen borondateaz zalantza egiten dutenak.\nSudheendra Klulkarni ekintzaile eta analista soziopolitiko indiarraren artikulu honetan Gilgit-Baltistango biztanleek indiar izan nahi ez izateko gakoetako batzuk aurkituko dituzue.\nIngelesez dator, baina kontuan izan gaur egun bapateko dohako itzultzaile bikainak daudela sarean.


juanjo olasagarre 09.02.2020 | 14:34\nSINTOMEK gaixotasuna erakusten dutenez, Hondarribiko Alardearen azkeneko urteetako gatazkaren sumina areagotzeak Euskal Paradisuaren gaixotasun bat, gutxienez, erakusten du. Paradisuak arrakalak dituelako seinale, nonbait. Arantxa Urretabizkaiak, darion xalotasunarekin, ederki kontatzen du Bidean Ikasia (1993-2016) liburuan, hasierako ia ekintza klandestinotik herria bitan banandu arteko prozesu guztia. Liburuaren aurkezpenean "Desadostasun baten aurrean, gure jokaera nagusia da iritzi desberdina duena etsai bilakatzea. Adostasunaren bertuteak ikasi ditut, desadostasunei esker" jeltzale kutsuko leloa bota bazuen ere, hogei urte ondoren arazoa konpondu gabe izateak erakusten du orain arte feminismoari egin zaion kasu gutxia. Zorionez, esan beharko dugu, ez Hondarribian ez Irunen, Alarde Tradizionala eta Alarde Ofizialaren arteko banaketa ez dator bat partidu politikoen banaketarekin, berriz ere, zaborraren kasuan bezala, nazioaz arituko baikinen oraingoan ere hala gertatu balitz. Argudiatzen dena tradizioa da. Tradizioa esaten denean, garai mitikoei egiten zaie erreferentzia, urte eta mendeen zenbaki arrunt eta zehatzei halako lausotasun bat erantsirik; eutsi, ordea, oso tradizio gutxik eusten diote izaera mitikoari arakatzen paratuz gero. The invetion of tradition Eric Howbanek apailaturiko liburukian betiko eta betirako uste diren tradizioen "faltsukeriaz" jabetzen da irakurlea: koadro eskoziarren telak XIX. mendeko asmakizuna dira, Galeseko betiko uste diren hainbat tradizio erromantizismo garaian abertzaleek sortutakoak edo Britainia Handiko koroaren gortean egindako hainbat ospakizun, ustez Erdi Aroko, Victoria erreginaren garaian sortuak, hori bai, boterearen handitasuna aldarrikatzeko.\nAlardearen historia labur batek erakusten du 1639an hasitako ospakizunak izan duen etengabeko bilakaera; prozesio huts zen hasieran eta XIX-XX. mendeetan zehar joan da bilakatzen Alarde Tradizionalekoek benetakotzat jotzen duten hori.\nTradizioa, normaltasuna, herria, natura hitz zakuak dira eta normalean ideologia hegemonikoa ezkutatzen dute neutraltasun itxuraren pean. Jenny Pearce nazioarteko gatazka bitartekaria ekarri dute aurten arazoa konpontzen saiatzeko. Joder, paradisu baskoarekin!


"Gizatasunik ez duen espezie bereko gizakiak gara" - Urnieta - Aiurri.eus\n"Gizatasunik ez duen espezie bereko gizakiak gara"\nAndoni Urbistondo 2019-05-12 20:34\nNekane Orkaizagirre urnietarrak Greziako Samos uhartean hiru aste egin zituen otsailean, errefuxiatuei laguntza ematen. Errefuxiatuak merkantzia huts gisa erabiltzen direla salatu du.\nBi hilabete luze daramatza dagoeneko etxean, baina ahazten zaila den zerbait ikusi eta ahaztu ezin duenaren aurpegia dauka Nekane Orkaizagirrek (27 urte, Urnieta). Bidaiatzeko zaletasunak Atenasera eta Samos uhartera eraman zuen otsailean, Greziara, errefuxiatuei laguntza eman asmoz. Lagundu du, eta bueltan da, berriro itzuliko dela konbentzituta. Gure gizarte aurreratuetan txorakeriaz arduratzen garela dio, zer jan edo zer jantzi ez duten milaka lagunen egoera penagarria oharkabean utziz.\nNekanek beti izan du garbi errefuxiatuen arazoa lehen pertsonan bizitzeko gogoa zeukala, “eta neguan laguntza gehiago behar dutenez, eta nik ahal nuenez, bertara joatea erabaki nuen”. Halako batean katilu solidario bat erosi zuen, harremanetan jarri elkarte batekin, “eta han lanean ari diren elkarte ezberdinen informazioa eman zidaten. Nire kabuz ikertzen hasi nintzen, eta halaxe topatu nuen Refugee4refugees erakundea, Gasteizko lagun batzuen bitartez”. Siriako errefuxiatu batek sortutako elkartea da, eta horrek erakarri zuen Nekane. Errefuxiatuek lagundu eta parte hartzen duten erakundea da, nahiz eta koordinazioa errefuxiatuak ez direnak egin. Elkarte horrek Samos uhartean laguntza eskatzen zuten, eta Nekanek dioenez, “hango berri gutxi dago. Lesbos esaten baduzu, jende gehienak entzun duen izena da, errefuxiatu gune ezagunena baita, baina Samos-en eta beste tokietan ere badaude, antzeko beharrekin”.\nNekanek Atenasen egin zuen lehen geltokia. Bertan eraikin okupatu batean egon zen, City Plaza izenekoa. “Grezian, krisi ekonomikoa piztu zenean, hainbat negoziok hondoa jo zuten, eta Atenasko hainbat ezkerreko mugimenduk hotel bat zenna okupatu zuten, errefuxiatuei laguntza eta bizitza duin bat emateko asmoz. Hotel horretan 500 bat errefuxiatu bizi direla esango nuke. Boluntario gisa joaten zara, zertan laguntzeko prest zauden jakinarazi, eta beharrak asetzen dira: sukaldeko lanak, garbiketa lanak…”. Astebete egon zen bertan, hainbat zereginetan. Ingelesez, noski, hainbestean. “Esperientzia oso ona izan zen. Errefuxiatuak ezagutu nituen, eta haien hizkuntzako oinarrizko hitz batzuk ikasten saiatu sirieraz edo farsi-eraz” (Persiako hizkuntza).\nAstebete inguru egin zuen City Plaza eraikin okupatuan, baina lehenen egunean ohartarazi zuten City Plazako egoera, eta Samos uhartekoa erabat ezberdina dela. City Plazan “errefuxiatuek oinarrizko beharrak asetuta dituzte: jana, ohe bat, garbiketa, ACNUR-ek ematen dien diru asignazio txiki bat… Ezin dute lanik egin, edo ikasi, baina Samos edo Lesbos-en baino askoz hobeto daude”. City Plazak beste erakundeen laguntzari esker irauten du, boluntarioen ekarpenei esker. Ekimen ugari antolatzen ditu dirua bildu, eta horrekin janariak eta beste lortzeko. City Plazako egonaldiaz, “24 orduz segurtasunaz arduratzen diren kideak daudela harritu ninduen gehien, hala egin izan ez balute polizia errefuxiatuak kaleratzera joan zitekeelako”.\nAtenasetik Samos uhartera joan zen Nekane, ferry-an. Bertan lehen ezustekoa. “Paperak zeuzkan Siriako errefuxiatu batekin nindoan, eta Poliziak dokumentazioa eskatu zion. Gero dena konpondu zen” (Samos Turkiako kostaldetik gertu dago, Atenastik 11 ordura ferry-an). Samos-en boluntarioen etxean egon zen: “Prestatua dago, baina errefuxiatu gunetik urrun. Auto batean mugitzen ginen”.\n7.000 biztanleko herria da biztanletsuena Samos uhartean. Errefuxiatu kanpamendua 700 lagunentzako prestatua dago, baina 5.000 lagun baino gehiago pilatzen dira. “Eraikuntzarako edukiontzi horietako batzuetan bizi dira, kartzela batean baleude bezala”, dio Nekanek. Edukiontzietan bizi direnak elektrizitatea badute, baina besteek ez. Iritsi berriei “kontrola pasa eta leku bat bilatzeko esaten diete, besterik gabe. Ez kanping dendarik, ez ezer. Oso inpresio gogorra izan\nzen lehenengo hura, arratoientzako kanpalekua zirudien, umeak egoera penagarrian zeudelako”.\nErrefuxiatuak laguntzera joaten direnek, gainera, errealitate gordin batekin egiten dute topo: “Hara bertaratzen garenean beti egiten dizute irribarre bat, badakitelako handik ateratzeko daukaten itxaropen bakarra gu garela, haien egoera salatu eta handik ateratzeko ate bakarra garela. Esango nuke ikusten duguna ez dela benetako egoera, ez dutelako nahi boluntarioek beraien miseriak ikustea. Etsipenak jota bizi dira, ez baitute egoera lazgarri hartatik nola ihes egin zirrikiturik ikusten. Gu geu ere gure amorrua, haserrea estaltzen saiatzen gara, zeren eta laguntzera joan eta tristura erakusten baduzu, zer pentsatuko dute gu baino askoz okerrago bizi diren errefuxiatuek…”. Halako poza sortzen saiatzen dira boluntarioak, “nahiz eta barrutik oso izorratuta egon”.\nNekane Free shop delako denda batean aritu zen laguntzen, herrian, ez kanpalekuan, berokiak, eta emakume eta haurrentzat barruko jantziak eta lo zakuak banatzen –bada proiektu bat martxan, denda hori gizonentzat ere izan dadin–. Hiru aste egon zen bertan. Eguraldia hotza omen zen. “Guk etxe barruan bi zaku erabiltzen genituen, pentsa. Ezin genien janarik eman errefuxiatuei, jana Greziako Armadak ematen die, arrez beterikoa askotan”. Ezin zuten zazpirehun laguneko kanpamendu horretan sartu, baina inguruan hazten joan den beste kanpamendu ez ofizialean laguntza emateko aukera izan zuten: koltxonetak eta lo zakuak banatu….\nEz zuten hartuemanik eduki Armadako jendearekin. “Bertako herritarrekin bai, Free shop horretarako produktuak behar genituelako, eta bertakoek errefuxiatuen aurkako jarrera argia dute. Guri galdetzen ziguten, ea zergatik zeuden hor, zergatik ez zuten martxa egiten eta antzekoak… Ahal izango balute joan egingo lirateke, ez?”. 2016an Europar Batasunak eta Turkiak akordio bat sinatu zuten, eta akordio horren arabera, errefuxiatuek ezin dute kanpamendutik irten. Asiloa lortu eta errefuxiatu kanpamenduetatik irteteko halako elkarrizketa sistema arautu zuten, baina plangintza hori oso mantso doa. Lehen elkarrizketak 2020 urterako eman dituzte, eta elkarrizketaren ondoren agintariek erabakitzen dute errefuxiatu horri paperak eman edo ez. “Pentsa, zer\nnolako panorama…”, hausnartzen du Nekanek. “Orain bi-hiru urte atzera prozesua askoz errazagoa zen, orain ia ezinezkoa da errefuxiatu izaera lortzea”.\n“Errefuxiatuak merkantzia huts bilakatu dira”\nGizaki bezala, ikusi dituen argazkiak ze hausnarketa eragin ote dioten galdetu, eta gordintasunez hitz egin du urnietarrak: “Zakurrak baino okerrago tratatzen ditugu gure espezie berekoak, eta gizatasunik batere ez daukagu”.\nEta kritika latza arduradun politikoei: “Mugetako segurtasuna bermatzeko diru piloa erabiltzen da, eta bitartean, gizakiek itsasoan hiltzen jarraitzen dute. Ondo gogoan dut zazpi hilabeteko haurra zeukan emakume bat etorri zitzaigula, arratoiek ezpainetan koska egin ziotela, ezin zuela jan eta inpresioa oso gogorra da…”. Egoera konpontzen saiatzea hain zaila ez denean, Nekaneren ustez: “Gauza txikiak eginez asko hobetu daiteke haien egoera: negua datorrela jakitun, banatu koltxonetak eta lo zakuak, ez?”. Mendebaldeko jendarteari erreparatu du, “gu txorakeriengatik kexatzen gara”, adierazteko. “Ez zaigu ezer falta hemen”.\nErrefuxiatuak “merkantzia, negozio huts gisa erabiltzen dituzte, gerra batetik ihesi datorren jendea delako, eta Grezia eta Turkiak Europar Batasunetik dirua jasotzen dute errefuxiatuak kontrolatuta mantentzeko, epe motz edo ertainean inolako konponbiderik bilatu gabe. Greziako uharteetan hamabost mila errefuxiatu daude, eta Grezia osoan hirurogeita hamabi mila. Europak ezin al ditu hirurogeita hamabi mila errefuxiatu horiek hartu, hainbeste herrialde izanda? Horrek haserretzen nau”.\nNekane bera etorkin sentitu izan da Samos uhartean, baina Europako biztanlea dela ziurtatzen dion agiriak dituen etorkina. Bueltatuko omen da Greziara: “Ziur nago”. Samos uhartera, ziur aski, asmo honekin: “Nahiko nuke nik ezagutu ditudan errefuxiatuak dagoeneko bertan ez egotea, baina badakit zaila izango dela”.


Guzti horren ondorioz, bere inguruan behin eta berriz agertuz doazen tresna, gertaera, aurkikunde, kontzeptu, fenomeno eta ezaguera berriak nola edo hala izendatu beharrean aurkitzen da gizona, bere hizkuntza hori aldian aldiko beharrizan berrietarako egokitu eta zorrozteko premian: izendatze hori normalean beste bizilagunekin (azken batez hizkuntz komunitate osoarekin) batean burutu behar izaten du hala ere gizabanakoak; bere kabuzko izendapen-hautespenak gutxienak izaten bide dira beti ere.\nLexiko-berrikuntza ez da, horretara, hilzorian eta galtzear dauden nola-halako hizkuntza txikien berenezko arazoa, edozein mintzaira bizitan ageri den gertaera naturala, bizibehar horrek berak ezarri ohi duen iharduera-legea baizik.\nPierre Guilbert eta beste hiru lexikologok 1960an Petit Larousseko bi edizio konparatuz, esate baterako, ondoko aldaketa-emaitzok aurkitu zituzten itxura osoz gure baino osasuntsuago dagoen frantsesarentzat: edizio batetik bestera, hamar urteko epealdian 3973 hitzek era bateko edo besteko berrikuntzak ageri dituzte.\nEta hori, esan bezala, batez ere frantses hiztegi arruntari erantzuten dion hiztegi batean.\nGertaera orokorra izanik ere desberdina da, ordea, hizkuntza batetik bestera; euskarak gaur egun bizi duen moduko giro batean, gainera, agitz-berezia izatera ere hel daiteke.\nFaktore bi baizik ez dira hemen aipatuko, diogunaren azalpenerako aski direlakoan, desberdintasun-iturri gisa.\na) hitz-eraketarako hizkuntza bakoitzak eskaintzen dituen baliabide desberdinak, beraien egungo emankortasuna eta, azkenik, hizkuntza horrek honegatik edo hargatik baliabide emankor posible horien artean aukeratzerakoan ezartzen duen lehentasun-mailaketa berezia.\nb) hizkuntza bakoitzak historiaren jakineko une batean momentu hartako gizartekerak eska ditzakeen beharretarako eduki dezakeen egokitzapen-maila desberdina.\nEuskararen kasurako, honela bere ibilera historikoan eskuarteratu zaizkion hainbat arrazoirengatik eta, oso bereziki, XIX. mendetik hona Euskal herriaren egituratze politikoak eta industrializazioak hartu izan duen bilakamoldeagatik, desoreka nabarmenak sortu izan dira eskola, administrazio eta teknika mailan erabili beharreko terminologien eta euskarak haiei erantzuteko moduan prestatu eta finkaturik dauzkan hizkerabide aukeran murritzegien artean.\nHonekin agertua dago, beraz, euskarak bere hitz-altxorra arrazoi bategatik edo bestegatik oraindaino debeku gertatu izan zaion zenbait lan-gune, adierazpide eta gizarte-eginkizunetarako landu eta egokitu beharra daukala.\nHorrekin, bide batez, alde batera uzten da oraindik ere etxekoen eta kanpokoen artean defendatzailerik falta ez zaion harako tradizio ezagun haren ikuspegia: (...).


Online bidezko marketing kanpaina batzuen barruak • ZUZEU\nOnline bidezko marketing-a aipatzen denean, jende gehienak Facebook eta Twitterri pentsatzen du, baina hor daude ere blogak, Youtube, Linkedin eta Foursquare, besteak beste. Kanpaina arrakastatsu bat eramatea tresna hauen uztartzean datza, baita originaltasuna bilatzean ere. Beste batek egindakoa kopiatzeak ez du askorako balio. Eraginkortasun mugatua dauka, besteak beste gauza berririk ez duelako ekartzen.\nIdatzi honetan sare sozialetan eta web 2.0n eramandako marketing kanpaina arrakastatsu batzuen azalpenak bildu ditut. Batzuetan originaltasuna da interesgarria, beste batzuetan, berriz, aipatutako tresna horiek nola uztartzen dituzten.\nTwitter eta telebista\nJoera hori dagoeneko sumatzen ari da gurean ere, eta litekeena da ikasturte honetan orokortzen joatea.\n[vsw id=”Jc8TQppzORE” source=”youtube” width=”425″ height=”344″ autoplay=”no”]\n‘Nike Football’ Facebook-eko kanpainaren barruak\nInteresgarria da nola kanpaina honetan Nikek iragarkiaren exklusibitatea Facebook-i eman zion. Telebistan geroago jarri zuen. Kanpaina originala benetan, iragartze arruntetik parte hartzera gomitatzen duena.\n[vsw id=”D2YXsk3Ey00″ source=”youtube” width=”425″ height=”344″ autoplay=”no”]\nDaimlerreko langileen bloga\nHau, blogari edo blog arduradun guztien ametsa da, alegia, iruzkina hamarnaka kontatzea. Kasu honetan interesgarriak dira lagun honek aipatzen dituen arrakastaren giltzak.\n[vsw id=”je9bJY_wtPM” source=”youtube” width=”425″ height=”344″ autoplay=”no”]\nCloverfield filmaren marketing birala\nEgia erran, nik ez nuen kanpaina horren berri izan orain arte, baina dirudienez arrakastatsua izan da, eta filmari buruzko ikusmina sortzen lortu, du blog eta foroetan oinarrituz.\n[vsw id=”27RFJ46Qb60″ source=”youtube” width=”425″ height=”344″ autoplay=”no”]\nVolkswagen Passat LinkedIn Challenge\nKanpaina honek bideo horretan oinarritzen da, baina LinkedIn-en erabilera eraginkorraren aldekoa da. Umorea erabiliz Volkswagen-ek hori sustatzen du.\n[vsw id=”m7TFcMWI-98″ source=”youtube” width=”425″ height=”344″ autoplay=”no”]\nZiur aski mugikorrek ez dute hori guztia bide erditik kenduko, baina litekeena da gero eta garrantzia gehiago hartzea. Zenbakiek hala diote, baina baita gure inguruan dauden jendeen ohitura berriak ere. Nik behintzat hori sumatu dut azkenaldian, nire hurbilekoen artean.\n[vsw id=”GmxwxBRqcyc” source=”youtube” width=”425″ height=”344″ autoplay=”no”]\nblogak, facebook, harriague, komunikazioa, linkedin, marketing-a, sare-sozialak, Twitter, Web 2.0, xan, Youtube\nZeintzuk dira planetako toki erradiaktiboenak?


<img height="1" width="1" style="display:none" src="https://www.facebook.com/tr?id=397037725135001&ev=PageView&noscript=1">\nBizi dugun munduan, abiadura, berehalakotasunak edo erraztasunak gure erabakietako asko baldintzatzen dituzte. Bizitzaren erritmo bizi horrek gure inguruan gertatzen diren aldaketak ez hautematea eragiten digu sarri.\n“BIHAR: Etorkizuna aukeratu” gelditu, inguruan aldatzen ari denari erreparatu eta, gehienbat, eredu ez jasangarrien alde egiten jarraitzen badugu gerta daitekeenaren inguruan hausnartzeko ariketa da. BIHARen etorkizuna, gure etorkizuna, orainaldian dago.\nBIHAR: ETORKIZUNA AUKERATU\nLaburmetraia lan distropikoa da. Hartan, etorkizuneko gizartearentzat agertoki onargarri bat planteatzen dute hainbat etorkizunean adituk eta prospektibistak. BIHARren bizitzan zehar, egunez egun lehiakortasun jasangarriko ereduen alde egiten ez badugu, epe ez oso luzean gure bizitzan izan ditzakegun aldaketa handiak ikusi ahal izango ditugu.\nZubizuri zubiaren ondoan ikusi ahal izango duzuen busto handia Ruben Orozcok sortutako eskultura biziduna da. Denboraren etengabeko jarioa islatzeko xedeko eskultura da, zeina Bilboko Itsasadarrean mareen igoera eta jaitsieren bitartez irudikatu den. Baina, are gehiago, etorkizuneko belaunaldi osoa adierazten duen eskultura da. Hartzen ditugun erabakiengatik jakin-minaren adierazpena, zeinak ondoratuta biziko garen edo burua atera ahal izango dugun erabakiko duten. Zubizuri zubiaren ondoan ikusi ahal izango duzu.\nZer da lehiakortasun jasangarria?\nLehiakortasun jasangarria ongizate egoera guztiz ekonomikoaren gainetik jarri beharrean du sorrera, erabakiak gure bizitzaren arlo guztietan (pertsonala, laborala, ingurumenekoa, etab.) eta betekizun guztietan (kontsumitzailea, enpresa, erakundeak, etab.) hartzean koherentzia izatean oinarrituta.\nKostuetan oinarritutako ikuspegi tradizionala baztertzen eta ingurumenaren babesa eta zaintza bermatzeari, integrazio eta kohesio sozialari lehentasuna ematen dien eredua.\nBBKren xedea kalitatezko enpleguarekin, ingurumen erantzukizunarekin, kohesio sozialarekin, berrikuntzarekin eta bikaintasunarekin konprometitutako erakundeen eregu bat sustatzea da. Azken finean, BBKren oinarrian dagoen eta egoten jarraituko duen eredua, sustatzen jarraituko duguna, etorkizuneko ongizatea bermatzen duen bakarra baita.\nZergatik egin lehiakortasun jasangarriaren alde?\nGure gizartean gero eta ohikoagoa da ekintzen inpaktua neurtzea. Dagoeneko ez da nahikoa enpresen inpaktu ekonomiko-finantzarioa ebaluatzea, gizarteak gero eta gehiago eskatzen baitu ekintza bakoitzaren efektuak ezagutzea, bai ikuspegi sozialetik bai ingurumenaren ikuspegitik.\nLehiakortasun jasangarriaren alde egiteak inpaktua ikasteko eta etengabe hobetzeko tresna gisa ulertzea dakar. Horrek gure gizartean inpaktu positiboen espiral bat sortzen laguntzen du eta, ondorioz, baita gure bizi-kalitatea eta ongizate egoera hobetzen ere\nZein proiektu ari da lantzen BBKk lehiakortasun jasangarria errazteko?\nLehiakortasun jasangarriari zuzendutako proiektu guztien artean, hurrengoak nabarmentzen dira, besteak beste:\nGuztiok (enpresak, erakundeak, unibertsitateak eta hiritarrak) elkarrekin etorkizun jasangarriagoa eraikitzeko, eta gizarte gisa aurre egin behar ditugun erronkei aurre egiteko lan egitea ahalbidetzen digun toki berria. https://kuna.bbk.eus/\nOmnikanalitatearen bitartez lehiakortasuna hobetzeko eta tokiko sektorearen berehalako erronkei aurre egiteko plataforma berria. https://www.eup.eus/\nZer da prospektibismoa?\nLehiakortasun jasangarriaren garrantzia demostratzeko, hari etengabe jarraitzen ez dion gizarte baten ondorioak bistaratu behar ditugu. Horregatik jo dugu prospektibara, gaur egun erabaki hobeak hartzeko etorkizunean jakintza sortzea bilatu nahi duen diziplina.\nBBKren ikerketa eta joera adituen taldearen eskutik, Xabier de la Torre buruan, Jordi Serra, prospektiban aditua, etorkizunean agertokiak eraikitzea lortu dute, egungo ekitaldiek izan ditzaketen garapen desberdinak kontuan izanik eta gure eguneroko ohituren ondorioak xehetasun handiagoz aztertzea eragingo digun tentsioa sortzen.\nEnpresen Administrazioan eta Zuzendaritzan Lizentziatua Deustuko Unibertsitatean (Komertziala) eta Zuzendaritza Aplikatuan Masterra. Egun, Berrikuntza arloaren eta BBK ikasketen departamentuaren arduraduna da. Bertan, tokiko zein nazioarteko jakintza sortzaileen eta prospektiba agente nagusiekin osatutako sarean egiten duen lan, Lurraldearen beharrak zein diren monitorizatzen du eta ongizate egoeran munduko megajoerek izango duten inpaktua aztertzen ditu, BBKk kasuan kasu identifikatutako beharrak estaltzeko garatu beharko dituen proiektuak hautatzen laguntzen du, haren inpaktu soziala maximizatze aldera.\nJordi Serra del Pino prospektiban, estrategian eta adimenean aditutako aholkularia da. Egun Center for Postnormal Policy & Futures Studies delakoaren Zuzendariordea da Jordi; Observatori de l’economia social OES21 delakoaren Zuzendari Akademikoa; Blanquerna - Universitat Ramon Llull unibertsitatearen Irakasle asoziatua; eta Futuresen Batzorde Editorialaren kidea.\nRubén Orozco Loza Guadalajara, Jaliscon jaiotako artista mexikarra da. Bere eskultura hiperrealistak sortzeko duen talentu ikaragarriarengatik da ezaguna mundu osoan zehar.\nAurreko kanpainan ere egin genuen Rubenekin batera lan: “Bakardade ikusezina” lanak nahi gabeko bakardadearen errealitatearekin kontzientziatzea bilatzen zuen. Horretarako, BBKk Mercedesen estatua hiperrealista sortzea eskatu zion, egoera horretan zegoen emakume batena, alegia. Oso kanpaina arrakastatsu izan zen, Bilbon bertan zein nazioartean, eta mundu osoko izen handiko hainbat sari irabazi zituen.


22 proposamenen artean erabaki beharko dute hernaniarrek | Hernani Erabaki\nErabaki Hernani Decide 2020 aurrekontu parte-hartzaileen prozesua azkeneko fasera iritsi da. Hernaniarrek 22 proposamenen artean erabaki beharko dute zertara bideratuko dituen Udalak 2020ko udal aurrekontuen 500.000 euro. Urriaren 28tik azaroaren 24ra bitarte izango dute aukera herritarrek euren botoa emateko.\nProposamen guztien nondik-norakoak ezagutzeko, bozkatze-fasean zehar Udalak aurkezpen-irekiak egingo ditu auzoz auzo. Lehenengoa astelehenean izango da, urriaren 28an, arratsaldeko 18:00etan, Udaletxeko areto nagusian. Herritar oro gonbidatuta dago.\nJarraian, burutuko diren aurkezpen-ireki guztiak agertzen dira:\nUrriak 28, astelehena, arratsaldeko 18:00etan: Udaletxean.\nUrriak 30, asteazkena, arratsaldeko 19:30ean: Latsunbeberrin.\nAzaroak 6, asteazkena, arratsaldeko 19:30ean: Lizeagan.\nAzaroak 11, astelehena, arratsaldeko 19:00etan: Sorgintxulon.\nAzaroak 13, asteazkena, arratsaldeko 19:00etan: Portun.\nAzaroak 18, astelehena, arratsaldeko 19:30ean: Zikuñagan.\nAzaroak 20, asteazkena, arratsaldeko 19:00etan: Etxeberri-Floridan.\nAzaroak 21, osteguna, arratsaldeko 18:00etan: Karabelen.\n*Saioak auzo elkarteen lokaletan izango dira.\nHorrez gain, kalean bi informazio-puntu jarriko dira:\nAzaroak 4, astelehena, arratsaldeko 16:30etatik 18:00etara: Bidebieta plazan (Antziola).\nAzaroak 14, osteguna, arratsaldeko 16:30etatik 18:30etara: Plaza Berrin.\nAstelehenetik aurrera, 16 urtetik gorako hernaniarrek ondorengo bideak erabili ahal izango dituzte botoa emateko:\nAurkezpen-saioetan nahiz informazio-puntuetan bozkatzeko aukera izango da.\nPostontzien Hernaniarrek etxean jasoko dituzten diptikoak bete, eta udal eraikinetan (Biteri Kultur Etxean, Udaletxean, Kiroldegian, Goiz Eguzkin, Institutuan, Sandiusterrin eta Udal Euskaltegian) eta auzo elkarteen lokaletan jarriko diren postontzietan sartu ahal izango dira.\nInternet bidez: hernani.eus webgunean.\nIaz aurrenekoz egin zuten moduan, aurten ere, 8 eta 16 urte bitarteko gaztetxoek aukera izango dute aurrekontu parte-hartzaileen prozesuan parte-hartzeko. Eskola Agenda 21 proiektuaren bidez hartu zuten parte lehenengo fasean, eta orain, horietako batzuk bozkatze-fasean parte hartuko dute ikastetxeen bidez.\nBalorazio teknikoan, 25 proposamen pasa dira aurrera (22 proposamenetan elkartu dira), eta beraz, 38 geratu dira prozesutik kanpo. Ikusi balorazioak, hemen: https://erabaki.hernani.eus/balorazio-teknikoaren-emaitza-webgunerako/\nBozkatu 10 proposamen gustukoenak, hemen: https://erabaki.hernani.eus/bozkatu-eta-erabaki-2020/bozkatu-2020ko-aurrekonturako-10-proposamen/


Asteon zientzia begi-bistan #210 - Zientzia Kaiera\nEsklerosi anizkoitzaren aurrerapena moteltzen duen molekula bat aurkitu dutenaren albistea dakar Elhuyar aldizkariak. Animalia-ereduekin egindako ikerketa batean, esklerosi anizkoitzaren aurrerapena moteltzen eta sintomak aritzen dituen P2X4 izeneko errezeptore bat identifikatu dute zelula mikroglialetan eta frogatu dute errezeptore hori aktibatzen duten farmakoek gaixotasunaren sintomak hobetzen dituztela fase kronikoan, nerbio-ehuna leheneratzen laguntzen baitute.\nMinbiziari buruzko ikerketak gaur egun daukan erronka handi bat immunitate-sistemak (IS) tumorearen mikroingurunean betetzen duen funtzioa ondo ezagutzea dela irakurri dugu. Minbizi gehienak immunitatea kaltetu gabe daukaten gizabanakoetan gertatzen dira. Ebidentzia honek ISak tumore baten bilakaeran zehar funtzio ezberdinak betetzen dituela teorizatzera eraman zituen ikertzaileak. Autoreen arabera, oraindik ikerketa asko egin beharko dira minbizi zelulek babes zelulekin daukaten ezkutuko jokoko zokondo eta bazter guztiak ezagutzeko.\nJuanma Gallegok azaldu digu planetako lurren egoeraz ohartarazi du Europako Batzordeak: urtero, Europako Batasunaren erdiaren tamaina duen eremua narriatzen da. Munduko lurren %75ek narriadura nozitzen dute eta 2050. urterako kopuru hori %90era irits liteke, gainera. Urteko, 4,18 milioi kilometro koadro narriatzen dira munduan. Bestalde, nabarmendu dute “desertifikazio” terminoa erabiltzea ez dela egokia, oso generikoa eta zehaztasunik gabekoa delako.\nEmakumeen gerri aldaka ratioa (GAR) izan dute hizpide Juan Ignacio Pérezek eta Miren Bego Urrutiak. Gerriaren diametroaren eta aldakaren diametroaren arteko zatidura da GAR eta ratio horren balio baxuak dituzten emakumeak direla gizonak gehien erakartzen dituztenak. Azaltzen dutenez, andrazkoen ipurmasailak eta aldakak umeki eta haur jaioberrien garunaren garapenerako ezinbestekoak diren gantz-azidoen biltegi dira, beraz, emakumeen kurbak ez lirateke irizpide estetiko arbitrarioa izango, ezaugarri fisiologiko onuragarri baten adierazlea baizik.\nArgitalpen-data: 2018/07/08 · Atala: Dibulgazioa, Zientzia begi-bistan


Trintxeratik binetara. Deia, Noticias de Bizkaia\nEuskal komikigintzak 1975etik gaur arte izandako bilakaera ikus daiteke Bizkaiko Foru Liburutegiko ‘Euskal komikia 1975-2017’ erakusketan\nDABI PIEDRA - 2017(e)ko irailaren 10a, igandea - 13:24etan eguneratua\nErakusketa iragartzen duen kartelaren irudia. (RAQUEL ALZATE)\nIrudigintza eta literatura ondoen uztartzen dituen formatua da, beharbada, komikia. Ume, gazte nahiz heldu, publiko zabala erakarri du aspalditik eta belaunaldi askoren bidelagun izan dira bineta bidezko istorioak. Beste herrialde batzuetan komikigin-tza errotuago dagoen arren, Euskal Herrian ere autore eta aldizkari esanguratsuak daudela agerian uzten du urriaren 28ra arte Bilbo Foru Liburutegiko 2. solairuan dagoen erakusketak. Francoren diktaduraren ondorengo loralditik hasi eta gaur egun arte, genero horrek gurean izan duen historiaren errepasoa da Euskal komikia 1975-2017.\nZaleek informazio xehea jasoko dute erakusketako 35 panelen bidez: Euskal komikigintzaren gorabeherak, sektoreari hauspoa eman dioten aldizkariak, autore nabarmenak eta abar. Argitalpen originalak ere badaude, horietako asko Foru Liburutegiaren funtsetatik hartuak. Pertsonaia ezagunen eskala handiko erreprodukzioak eta photocall-a ez dira falta. Kike Infame eta Mikel Begoña dira komisarioak, komikigintzan ibilbide luzea egindakoak biak. “Ezin da esan komikiaren industria indartsurik dagoenik hemen, baina etengabeko interesa egon da”, uste du Infamek. “Trintxeratik idatzitako historia” dela dio komisarioak, baliabide baino gogo gehiagorekin. “Fanzineak eta edizio independenteak behin eta berriro agertu dira, zentsurarik gabe, bizkor eta merke komunika-tzeko modua izan dira”, gehitu du.\nHamarkadaz hamarkadako errepaso horretan, ezin ahaztu Franco hil ondorengo aitzindariak. Antton Olariaga, Juan Carlos Eguillor, Gentz del Valle, Jon Zabaleta... “garai hartan hedabide berriak sortu ziren, Gara eta Egin kasu, eta aitzindari haien irudiez hornitu zituzten beren orriak”, dio Infamek. Une gozoan zen euskal komikigin-tza eta horrek bidea zabaldu zien 1980ko proiektu eta autore berriei. Argitalpenen artean, TMEO aipagarria da, 30 urte geroago sasoi betean segitzen baitu. Gainera, Habeko Mik eta Ipurbeltz ere funtsezkoak izan ziren.\n1990eko hamarkadak beheraldia ekarri zuen nazioarteko komikigintzara eta horrek eragina izan zuen hemen ere, Comictiva eta gisako beste proiektu batzuek arnasari eusten lagundu arren. Autore askok beste sektore batzuetara jauzia egin zuten, komikigintzaren egoera ahulaz atsekabetuta. Nolanahi ere, hamarkada hartan jarri zen editorial independenteen lehenengo harria, hurrengo urteetan sektorearen oinarri izango zena.\nAzken mende laurdenean, euskal autore askok atzerrian arrakasta izan dute, hala nola, Angel Unzuetak eta Juan Luis Landak. Gaur egun, hiru zutabe nagusi ditu euskal komikigin-tzak, Infameren ustez: Xabiroi euskarazko aldizkaria, Astiberri argitaletxea eta lehen aipatutako TMEO. Euskal komikia “une gozoan” dagoela uste dute komisarioek. Horren erakusgarri, Eusko Jaurlaritzaren laguntzak eta Getxoko Komiki Azoka aipatu ditu.\nONDARE ABERATSA “Komikia gure historiaren isla da, gorabehera guztiekin”, dio Kike Infamek. Euskarak lurralde berriak bereganatzeko egin duen ahaleginaren lekuko ere izan da sektorea. Diktaduraren amaieratik bertatik, etengabe agertu dira euskarazko autoreei aterpea eskaintzeko proiektuak, esaterako, Ipurbeltz garai batean eta Xabiroi gaur egun. Erakusketaren helburu nagusietako bat euskarazko komikigintzaren ibilbidea eta bere ondare aberatsa ezagutaraztea da.\nMaiz mundu maskulinotzat jotzen bada ere, emakumeek zeresana dute gure komikigintzan, erakusketan agerian geratzen denez. “Komikiaren historian eten gabeko presentzia izan dute emakumeek”, azpimarratu du Infamek. Gentz del Valle diktaduraren ondorengo ai-tzindarietako bat da eta, harrezkero, askok segitu dute haren bidea: “Raquel Alzatek eta Mai Egurzak lekua egin dute Frantziako merkatu zorrotzean”, azaldu du komisarioak, “gainera, komikian zein ilustrazioan ari diren zenbait egile ditugu, adibidez, Eider Eibar, Ainara Azpiazu Axpi, Amaia Ballesteros eta Maite Gurrutxaga”, gaineratu du Infamek.\nAutore eta argitalpenei esker, euskal komikigintzaren katea ez da eten. Infamek etorkizun oparoa aurrikusi du: “Atzerrian arrakasta lortzen duten egileak ikusten dituzu, Jaurlaritzak atera dituen laguntzak... ilusioa eragiten du horrek, baikorra naiz. Amets egiteko une egokia da hau”.


Nafarroa Baik Gobernuari exijitu dio Euskalerria Irratiaren egoera legeztatu eta haren kontrako jazarpen kanpaina amai dezala\nNafarroa Baiko parlamentariak adierazi duenez, “agerian geratu da UPNren Gobernuaren kudeaketa negargarria, DOXA consulting enpresari esleitu ziolako aurkeztutako eskaintzen balorazio partziala. Gainera, txosten hori egiteko diru publikoko milaka euro gastatu ziren, eta emandako ikuskizuna ere lotsagarria izan zen, 2005ean Nafarroako Auzitegi Nagusiak egindako ebazpena ez zuelako bete Nafarroako Gobernuak”.\nNekane Perezek ohartarazi duenez, “eskertzekoa da Euskalerria Irratia egiten ari den lan bikaina, diru laguntzetan egiten zaion boikota eta Nafarroako Gobernuaren jazarpena izan arren, bere emisioekin jarraitzen duelako bere 12 langileei esker”.\nGaineratu duenez, “Nafarroako Gobernuak lizentziak kendu behar dizkie bi irratiei, horietako bat, Net 21, desagertu egin delako, eta bestea, Radio Universidad de Navarra, eta beraz, Euskalerria Irratiaren egoera legeztatu behar da”.\n“Nafarroako gizartearen aniztasuna, Iruñea eta Iruñerriko herritarrek komunikabidea aukeratzeko izan behar duten askatasunak behartzen gaitu debeku jarrerak, eskubideen urraketak eta jazarpena ere gainditzera”.\nEra berean, Nafarroa Baiko parlamentariak galdetu du ea “zein aitzakia erabili behar duen orain UPNren Gobernuak Euskalerria Irratiari lizentzia ez emateko, orain arte Nafarroako Auzitegi Nagusiaren ebazpenaren zain zegoela esaten zuelako. Orain ez dago aitzakiarik, eta irratiaren egoera legeztatu behar dute”.


Playas en España, zalantzan jarritako kalitatea | Consumer\nPlayas en España, zalantzan jarritako kalitatea\nBandera urdinen zerrendan buru izan arren, hainbat adituk diote Espainiako hondartzak agortuta eta endekapenezko egoeran daudela.\nIrudia: José B. Ruiz\nEspainia, 603 bandera urdinekin, mota horretako bereizgarri gehien lortzen dituen munduko herrialdeetako bat da. Arduradunek turistei eskainitako zerbitzuen kalitatea saritzen dute. Hala ere, ikertzaile eta GKE batzuek diote Espainiako hondartzak “agortuta” eta “endekapenezko” egoeran daudela. Azpiegituren eraginak, naturgune horiek birsortzeko obren milioi askoko xahutzeak edo bandera urdinen sistemak berak kritika gogorrak eragin dituzte.\nEspainiako hondartzak “agortuta” daude\nHondartza “agortuak”. ‘Investigación y Ciencia’ aldizkarian argitaratu berri den artikulu baten izenburua da. Egileak, José Antonio Jiménez ikertzaileak, azaldu du hondartza biltegi bat dela, hareazko sarrera eta irteeren arteko diferentziaren emaitza. Espainian, hondartzetako hondarren% 90 ibai eta basadietatik datoz. Hala ere, ibai gehienek ekarpen-ahalmena galdu dute giza jatorriko perturbazioen ondorioz; horien artean, presak eraikitzea nabarmendu behar da.\nXisco Roig geografoa eta Qu4treko kidea hondartzak modu iraunkorrean berreskuratzen espezializatutako ingurumen-aholkularitza da. Bere esanetan, “modu txarrean” artifizializatu, konfinatu eta ustiatu dira, eta, ondorioz, “endekapen-egoeran” eta higadura-prozesuetan daude.\nAzken hogei urteetan, egunean zortzi futbol-zelai adinako azalera suntsitu da Espainiako kostaldean.Roig oso kritiko agertu da Ingurumen Ministerioak hondartzak birsortzeko egindako deialdiekin, bere ustez obra handiak egitea lehenesten baita. Bere enpresak Kataluniako Baix Ampurdáko bi kilometroko duna-sistema berreskuratu zuen 14.000 euroren truke. A Costasek dioenez, “milaka eta milaka euro kostatuko litzaioke”. Horregatik, bere enpresak ez du lanik Espainian, Kuban, Kolonbian, Errepublika Dominikarrean eta Costa Rican baizik.\nEcologistas en Acción-ek itsasertzaren egoerari buruzko txostenean salatu duenez, “urtean 230 milioi euro xahutzen dira hondartzen leheneratze txarretan eta eskaera pribatuak asetzeko kostaldeetako obretan”.\nJuan José Ibáñez Desertifikazioari buruzko Ikerketa Zentroko zientzialariak (CIDE) gaineratu du azpiegiturak sortzea, kirol-portu gisa, oztopo dela sedimentuen ekarpen naturalari aurre egiteko. Gainera, gogoan du adierazle nagusietako bat zabaleraren galera dela, ez zabaleraren galera, eta Barreirosko hondartzaren kasua aipatzen du, Lugoren eta Asturiasen artean. Duela 30 urte, itsasbeheran bost futbol-zelai sartzen ziren. Gaur egun, Fozko itsasadarraren bokalean sortutako azpiegiturak metro gutxi batzuetara murriztu du hondartza. Hala ere, Ibañezek dio hondartza asko ez direla galtzen, hareak artifizialki berritzen direlako.\nErakunde ekologistak oso kritiko daude hondartzen eta, oro har, Espainiako kostaldeen kontserbazio-egoerarekin. Greenpeaceren “Kosta ahala kosta suntsitzea” txostenak dioenez, azken hogei urteotan Espainiako kostaldean zortzi futbol-zelai adinako azalera suntsitu da egunean, eta itsasertzaren ia %25 kosta artifiziala da.\nEkologistak Martxan taldearen txosten horren arabera, hauek dira kostan degradatzeko arrazoi nagusiak: hirigintza-lohitzea, isuri organikoak eta industrialak, itsasertzetako obrak eta hondartzak leheneratzea, eta interes orokorreko portuen inguruko desplanifikazioa.\nBandera urdinak ez dira denak\nEgoera negatibo hori ez dator bat lortutako bandera urdinekin: 603 (hondartzetako 511 eta kirol-portuetako 92). Ingurumena eta Kontsumitzailea Babesteko Elkarteak (ADEAC), bere arduradunen arabera, Espainia da mota horretako bereizgarri gehien lortzen dituen munduko herrialde nagusietako bat, 2010ean baino hamar hondartza gutxiago izan arren.\nHala ere, Alacanteko Unibertsitateko (UA) Azterketa Geografiko Erregionaleko irakasle Francisco Torresek gogorarazten duen bezala, bandera urdinak ustez ingurumenekoak diren ezaugarritzat hartzen dira, baina, praktikan, beste ziurtagiri batzuk bezala, zuzkidurak eta zerbitzuak saritzen dituzte.\nPazifikoko uharte bakarti batean dagoen hondartza zoragarri batek ezingo luke bandera urdina lortu\nPazifikoko uharte bakarti batean dagoen hondartza zoragarri batek ezingo luke bandera urdina lortu, Víctor Yepes GETeko irakasleak azaltzen duenez. Valentziako Unibertsitate Politeknikoko (EHU) Bide, Ubide eta Portuetako ingeniariak. Horretarako, hainbat ekipamendu jarri beharko lirateke, hala nola paperontziak, dutxak, ingurumen-hezkuntzako kanpainak, bainatzeko uraren kalitatea kontrolatzeko kanpainak eta abar.\n“Kalitatetzat” hartzen denaren ikuspegia funtsezkoa da. Yepesek dio Espainiako hondartzak direla eraginkorrenak Europan, erabiltzaileentzat gozatzeari dagokionez. “Turismoko hondartza bikainak ditugu, eta horretan lagundu dute bereizgarri horiek guztiek. Egia da, halaber, zenbait gune hobetu egin behar direla eta horretarako behar diren baliabideak erabili beharko liratekeela”.\nXisco Roigek, ordea, azpimarratu du bandera urdinek higadura bultzatzen dutela eta prozesu naturalak zigortzen dituztela, zerbitzu gisa eta ez sistema natural gisa fokatzen dutelako. Benidorm bezalako hondartza artifizialek aukera gehiago dute bandera urdina izateko Gata lurmuturreko parke naturaleko hondartza natural batek baino.\nEspainiako hondartzen arteko desberdintasunak\nEHUko irakaslearen arabera, naturgune babestuetako hondartzek zaintzen dute ondoen biodibertsitatea. Hala ere, hiriko zenbait hondartza turistiko, hala nola Benidorm, Gandía eta abar, arduradunek “mimatuta” daude, beren udalerrietako aktibo ekonomiko nagusia direla ohartuta.\nBestalde, Qu4tre ingurumen-enpresatik, Xisco Roigek adierazi du Levanteko hondartzak okerrenak direla, Lloret de Mar-etik. Aitzitik, Kantauriko hondartzak naturalagoak dira, baina batzuk ongi kontserbatuta badaude ere, baliabide natural gisa ustiatzen dira, quads edo 4 x4 motako txangoak eginez, Doñanako Naturguneko hondartzetan gertatzen den bezala.\nUren kalitatea, aurkitutako jarrerak\nHondartzetan funtsezkoa den beste alderdi bat uren kalitatea da. Europako Batzordeak (EB), Europako Ingurumen Agentziak (EIA) edo Ingurumen Ministerioak (MARM) egindako zenbait txostenek adierazle horrek azken hamarkadetan izan duen bilakaera positiboa nabarmentzen dute.\nHala ere, Greenpeaceren txostenak gogorarazten du Europako Justizia Auzitegiak Espainia kondenatu zuela 2010ean bainatzeko uren kalitateari buruzko EBren arauak ez betetzeagatik, edo 300 pertsona baino gehiago, politikari eta enpresaburuen artean, epaiketaren zain zeudela ustelkeriagatik edo eraginen trafikoagatik. Horri dagokionez, Europako Parlamentuaren “Auken txostena” izenekoak kritika gogorra suposatzen zuen urbanizazioak Espainian eta, bereziki, itsasertzean duen eraginari buruz.\nbandera urdinak playas-eu


Altuna vs Artola 2021eko Buruz Buruko finala astebetez atzeratuko finala\nEkainaren 13tik 20ra\nAltunak eta Artolak jokatzekoa diren neurketa ekainaren 20ra pasatuko da Alegiako aurrelariak dituen "arazo fisikoak" direla eta.\nIñaki Artola. Argazkia: EITBren bideo batetik hartutako irudia\nAltuna III.a-Artola, oso bide ezberdinak\nJokin Altunak eta Iñaki Artolak jokatuko duten 2021eko Buruz Buruko finalak astebeteko atzerapena izango du. Hala, ekainaren 13an izan behar zen neurketa ekainaren 20ra atzeratu dela jakinarazi du asteazken honetan Esku Pilotako Enpresen Ligak.\nZabaldutako oharrean irakur daitekeenez, Baiko Pilota enpresa izan da atzerapena eskatu duena, Artola bere pilotariak dituen "arazo fisikoengatik". Eskari horri Alegiako aurrelariaren osasun-egoerari buruzko mediku-txosten bat erantsi dio Baikok, eta, hura kontuan hartuta, Borja Oses txapelketako epaile bakarrak finalaren data aldatzea erabaki du.\nBere erabakia hartzeko garaian Buruz Buruko Txapelketaren Araudiak finalari buruzko atalean dioena hartu du aintzat Osesek:\nSailkatuetako bati hasieran aurreikusitako datan txapelketaren finalean parte hartzea eragozten dioten gertaerak badaude, txapelketa beste data batera atzeratu ahal izango da, EPELeko Lehiaketa Epaile Bakarrak hala erabakitzen badu. Pilotariak ezin badu finala hasieran aurreikusitako datan jokatu, EPELeri jakinarazi beharko dio, parte hartzea eragozten dioten gertaerak jaso bezain laster. Gertakariak pilotariaren osasunarekin lotura badu, pilotariak edo pilotaria kide den enpresako medikuak txosten medikoa aurkeztu beharko du. Txosten horretan, pilotaria finala jokatzeko prest egongo dela aurreikusten den data bat ezarri beharko da. EPELeko Lehiaketa Epaile Bakarrak, gertaerak aztertuta, atzerapena eman edo ez erabakiko du, eta, ematen badu, beste egun bat ezarriko du finalerako, 2021eko ekainaren 20a baino lehen lehiatu beharko litzatekeena.\nHorrenbestez, pilotazaleek beste astebetez itxaron beharko dute EITBn ikusi ahalko den finalaz gozatzeko. Final horretan aritzeko, Altunak Zabaleta kaleratu zuen (8-22) eta beste horrnbeste egin zuen Artolak Rezustarekin (16-22).


Ikasle Sindikatua - Azaroaren 25a · Denok manifestaizoetara indarkeria matxistaren eta LGTBIfobiaren aurka\n2020ko konfinamenduan, 016ra egindako deiek nabarmen egin zuten gora, eta hazten jarraitu du etengabe murrizketak amaitu ondoren. Tratu txarrengatiko salaketak eta hilketak etengabe areagotu dira.\nDatuak ikaragarriak dira: aurtengo urtarriletik irailera bitartean, estatu espainiarreko 016 telefonoak epe berean baino 1.500 dei gehiago jaso zituen 2020an, 65.242 guztira. Gure bizitzak arriskuan daude oraindik.\n2021ean, indarkeria matxistaren 70 biktima daude; horietatik 37 bikotekideek edo bikotekide ohiek eraildako emakumeak dira, eta 33 harreman sentimentalik ez zuten gizonek eraildako emakumeak eta haurrak familia-eremuan.\nBestalde, zapalduen artean zapalduta dauden trans emakumeak hain daude diskriminatuta eta baztertuta, ezen erailtzen dituztenen kopurua ez baita estatistika horietan sartzen ere, indarkeria matxista pairatzeko arriskua bederatzi aldiz handiagoa izan arren.\nMatxismoa eta faxismoa gauza bera dira\nEgunero jasaten dugun indarkeria matxista eskuin muturrak, PPk eta Voxek bultzatzen dute, euren jarraitzaileak horretara hauspotuz, feminismoaren aurkako gorrotoa elikatuz, oro har, eta feminismo borrokalariaren aurkakoa, bereziki.\nErreakzionario horien helburua da gure bizitzak infernu bihurtzea, jazarpenari eta erasoei haizea emanez, bortxaketak justifikatuz eta egunez egun hilketa matxistak gertatzen jarraitzeko baldintzak sustatuz.\nEzin dute jasan emakume langileok, familia langileetako emakume gazteok nahikoa dela esatea eta zapalkuntzaren aurkako eta bizi-baldintza duinen aldeko borrokaren buruan egotea, eta jo ta su erasotzen gaituzte gure kateak hauts ez ditzagun. Baina ez dute lortuko.\nEskubideak ekintzekin defendatzen dira, ez hitzekin\nEmakumeok jasaten dugun zapalkuntza amaitzeko eta indarkeria matxistari modu eraginkorrean aurre egiteko, beharrezkoa da neurri zehatzak eta horiek gauzatzeko baliabide materialak lehenbailehen martxan jartzea. Horrela ez jokatzea hitzontzikeria hutsez engainatu nahi izatea da.\nHorrela, gaur egun, Euskal Herrian ere abortatzeko eskubidea paper hutsa da abortatzeko beharra duten emakume askorentzat.\nDatuek ez dute zalantzarako tarterik uzten. Osasun Ministerioaren beraren arabera, 2020an Nafarroan egin ziren 888 Haurdunaldiaren Borondatezko Etendurak (HBE) 648 zentro pribatuetan eta 240 zentro publikoetan baino ez ziren egin. Euskadin 3249 HBE egin ziren zentro pribatuetan, eta 173 baino ez zentro publikoetan.\nPedro Sanchezen Gobernuak eskuinari aurre egiteari eta benetako ezkerreko politika egiteari uko egin dion heinean, Elizari eta eskuin muturrari lotutako erreakzionarioek (Opus Dei kasu) gure gorputzei buruz erabakitzea ahalbidetzen du, baita osasun pribatuko enpresariek poltsikoak betetzen jarraitzea ere.\nBestalde, paperaren gainean gutxieneko eskubideak bermatuko dizkigun Trans Legea onartzeko trabak jarri nahi ditu PSOEk, transfobia lotsagarria erakutsiz.\nPSOEren , hala nola, PNVren diskurtsoak emakumeen eskubideen alde egiten duten itxura eman nahian hitz hutsak eta mozorro feministak besterik ez dira, eta gure zapalkuntza iraunarazteko baino ez dute balio.\nHorregatik, beharrezkoa da Unidas Podemos eta EH Bildu bezalako alderdiek itxurakerien politika horiekin haustea eta aurrerapausoa ematea kaleetako mobilizazioan oinarrituta, indarkeria matxistarekin eta emakumearen zapalkuntzarekin amaitzeko benetako neurriak ezartzeko exijituz eta kontsekuenteki borrokatuz.\nBeharrezkoa da tratu txarrak jasaten dituzten emakume guztientzako babesetxeak egokitzea, banku handien eta inbertsio-funtsen eskuetan dauden milaka etxebizitza hutsak desjabetu eta zerbitzu horretara bideratzea.\nLangabezia-sorospen mugagabea bermatzea, etxegabetzeak legez debekatzea, psikologiaren arloko milaka profesional osasun-sistema publikoan sartzea, lan-erreforma indargabetzea, prekarietatearekin eta soldata-arrakalarekin amaitzea eta soldata duinak bermatzea.\nHaur-eskolen, egoitzen, garbitegien, jantokien, tindategien eta etxeko garbiketaren doako zerbitzu publikoa bultzatzea, etxeko lanen esklabotzarekin eta adinekoen eta haurren zaintzan emakumeongan ezartzen den zama indibidualarekin amaitzeko. Matxista eta faxista guztiak polizia, armada eta sistema judizialetik garbitzea, epai patriarkalekin eta sistema horren indarkeriarekin amaitzeko.\nUPko buruzagiek ohituta gaituzten asmo oneko adierazpenek ez dute inoiz arazorik konpondu, fardela xukatzeko baino ez dute balio izan.\nGure bizitzak erabat eraldatzen dituzten benetako ezkerreko politikekin bakarrik lortu ahal izango dugu zapalkuntzarik gabeko bizitza.\nAzaroaren 25 honetan, feminismo borrokalariak kaleak beteko ditu berriro. Borroka da bide bakarra! Denok manifestazioetara!


Iñaki San Sebastián, Europako EARTO elkarteko lehendakariorde berria\nIñaki San Sebastián, Europako EARTO elkarteko lehendakariorde berria\nTECNALIako CEOak EARTOko lehendakari izendatu berri duten Antti Vasararekin lan egingo du (Finlandiako VTT zentroko lehendakaria)\n2019ko martxoaren 20a. Europako Ikerketa eta Teknologiako Erakundeen Elkarteak (EARTO) Iñaki San Sebastián sarearen lehendakariorde izendatu zuen atzo. Izendapena Espoon (Finlandia) egin zen, ekitaldi batean, eta lehendakari berria ere izendatu zuten: Antti Vasara, orain arte EARTOko lehendakariorde izan dena eta VTTko zuzendari nagusia, zeina Finlandiako ikerketa teknologiko aplikatuko zentro pribatu handiena baita.\nSan Sebastiánek, TECNALIAko CEOa da 2016tik, hau azpimarratu du: “EARTO bezalako erakunde batean aktiboki parte hartzea ohore handia da TECNALIArentzat. Erabat sinetsita nago ikerketa-zentroek funtsezko zubi-lana egiten dutela I+G+Baren eta enpresen errealitatearen artean, aktibo teknologikoak garatzen baitituzte Europako jarduera-sektoreen lehiakortasuna hobetzeko eta, ondorioz, baita pertsonen bizi-kalitatea ere. Zeregin horretan, funtsezkoa da EARTO; izan ere, gure lana betetzen laguntzen digu, ordezkatzen gaitu, eta adierazpidea ematen digu”.\nTECNALIA EARTOko Zuzendaritza Kontseiluko kidea da, baita Batzorde Betearazlekoa ere. Garrantzi handiko erakundeek osatzen dute batzorde hori, hala nola FRAUNHOFER (Alemania), RISE (Danimarka), CEA (Frantzia), SINTEF (Norvegia), TNO (Holanda) eta VTT (Finlandia).\nIkerketari eta enpresari lotutako ibilbidea\nIñaki San Sebastiánen karrera profesionala beti egon da ikerketari eta enpresa-munduari lotuta. Sistema zientifikoen eta teknologikoen diseinuarekin eta estrategiarekin lotutako Espainiako eta nazioarteko batzorde garrantzitsu askotako kidea izan da eta izaten jarraitzen du.\nGaur egun, EARTOko Zuzendaritza Kontseiluko kidea da (Espainiako zentro teknologikoak ordezkatuz), baita Batzorde Betearazlekoa ere. EUROTECH Think‐Tankeko lehendakaria da (maila altuko think‐tank bat, Europako hamar zentro teknologiko handienez osatua, eta Espainian funtsezko papera duena). 2017an, Europako Batzordearen High Level Group on Industrial Technology taldeko kide izan zen.\n2008an, Fatronik zentro teknologikoko zuzendari izendatu zuten Iñaki San Sebastián, han 16 urtez lan egin ondoren. 2008tik 2010era, Teknologiako eta Merkatuko zuzendari ere izan zen, Tecnalia Korporazioan. 2011n, zortzi zentro teknologikok bat egin zuten Tecnalian, eta zuzendari nagusi ondoko izendatu zuten; 2016tik, erakundeko CEOa da.\nEARTOri buruz (European Association of Research and Technology Organisations)\n1999an sortu zuten EARTO, Europako Ikerketa eta Teknologiako Erakundeen Elkartea. 350 bazkide baino gehiago ditu, hogei herrialde baino gehiagotakoak. Hala, askotariko berrikuntza-azpiegitura kudeatzen duten 150 ikertzaile eta ingeniari oso gaitu ordezkatzen ditu.\nHauek dira EARTOren helburuak: ikerketa estrategikoa sustatzea, etorkizunean aplikatzeko jakintza eta teknologia berriak gara daitezen; jakintzaren transferentzia bultzatzea, ahalik eta gehiena heda dadin; ikerkuntza-erakundeen arteko lankidetzari laguntzea, berariazko teknologiak eta aplikazioak gara ditzaten.


Guntram - Wikipedia, entziklopedia askea.\nArtikulu hau Richard Straussen operari buruzkoa da; frankoen erregea gaitzat duena beste hau da: «Guntram I.a»\nErtaroko Alemanian oinarrituta dago opera honetako istorioa. Richard Wagnerren opera estilo musikalean oinarritua, maitasun eta erredentzioaren istorioa hirukote honen inguruan doa: Guntram izeneko koblakaria, Duke Robert ankerra, eta, azken honen emazte ia santua, Freihild.\nOperako pertsonaiak[aldatu | aldatu iturburu kodea]\nDuke Zaharra baxua\nFreihild (aurrekoaren alaba) sopranoa\nDuke Robert (aurrekoaren senarra) baritonoa\nGuntram (abeslaria) tenorea\nFriedhold (abeslaria baxua\nDukearen bufoia tenorea\nBi gizon gazte baxuak\nHiru basailu baxuak\nMezulari bat baritonoa\nLau koblakari alemaniar (Minnesinger) tenoreak, baxuak\nOrriaren azken aldaketa: 20 martxoa 2013, 02:16.


Irekia Eusko Jaurlaritza - Gobierno Vasco :: EHAA xedapena 201603535\nXedapenaren zenbakia: 201600021\nHurrenkenaren zenbakia: 201603535\nEuskadiko Toki Erakundeei buruzko apirilaren 7ko 2/2016 Legearen 87. artikuluaren bitartez, Euskadiko Tokiko Gobernuen Batzordea sortu da, alerta goiztiarreko organo gisa. Batzorde horren helburu nagusia izango da Euskal Autonomia Erkidegoko Administrazio Orokorraren ekimenez burutzen diren araugintza-prozesuetan toki-autonomia zaintzea, lege honek edo indarrean dagoen legeriaren gainerakoak udalerriei aitortutako eskumen propioei soil-soilik eragiten dieten kasuetan.\nAipatutako legean ezarritakoaren arabera, Batzorde horren burua toki erakundearen ordezkariek izendatzen dutena izango da, eta hamabi kidek osatuko dute Batzorde hori:\nb) Gainerako seiak alkate edo zinegotzien artean aukeratuko dira; lehentasuna emango zaie lurralde irizpideei eta emakume eta gizonen arteko parekotasuna bermatuko da. Horietako herena izango dira 5.000 biztanletik behera duten herrietako alkate edo zinegotziak.\nHalaber, apirilaren 7ko 2/2016 Legearen 89. artikuluak zehazten du tokiko maila instituzionalari dagozkion kideak Lehendakariak izendatuko dituela, ezarpenik handiena duen euskal udalen elkarteak proposatuta.\nHorrela, bada, Euskadiko Udalen Elkartearen Batzorde Eragileak 2016ko uztailaren 14an egindako batzarrean erabaki du euskal udaletako hamabi ordezkari proposatzea Lehendakariari, berak izendatu ondoren Toki Gobernuen Batzordeko kideak izan daitezen ordezkariok; horietako sei toki mailako ordezkariak dira Tokiko Politika Publikoen Kontseiluan.\nArtikulu bakarra.– Honako hauek Tokiko Gobernuen Batzordeko kide izendatzea:\n– M.ª Natividad López de Munain Alzola andrea, Burgeluko alkatea.\n– Consuelo Auzmendi Jiménez andrea, Asparrenako alkatea.\n– Josune Irabien Marigorta andrea, Amurrioko alkatea.\n– Ainara Zelaia Markaida andrea, Fruizeko alkatea.\n– Imanol Landa Jauregi jauna, Getxoko alkatea.\n– Ager Izagirre Loroño jauna, Mungiako alkatea.\n– Ibon Uribe Elorrieta jauna, Galdakaoko alkatea.\n– Iñigo Gaztelu Bilbao jauna, Larrabetzuko alkatea.\n– José Antonio Santano Clavero jauna, Irungo alkatea.\n– Garazi Lopez de Etxezarreta Auzmendi andrea, Errenteriako alkateordea.\n– Ane Beitia Arriola andrea, Elgoibarko alkatea.\n– Aitor Aldasoro Iturbe jauna, Beasaingo alkatea.


3. saria - Ikasleen Kazetaritza Sariak - Zer da niretzako eskola batean egoteak niretzat? - Adam Pickard - EBko berriemailea\nBadirudi nazioarteko eskolek ohikoa ez dutela ospea dutela, agian eszentriko samarrak ere. Bi ikasketak egin ondoren, bat Berlinen eta bestea Bruselan, ez dira hain desberdinak nazioartekoak ez diren ikastetxeekin alderatuta. Ez dago unibertsalki definitutako nazioarteko eskola esperientziarik; nire bi ikastetxeak bata bestearengandik oso desberdinak ziren - horietako batek bakarrik izena zuen 'nazioarteko eskola' izenarekin. Niretzat eskolak besterik ez dira. Pieza honek "Eskola batean egoteak niretzat zer esan nahi duen" izenburua izan dezake.\nAdos, uste dut funtsezko desberdintasuna "nazioarteko" hitzak adierazten duela. Londres hego-mendebaldeko nire lehen eskola britainiarra zen nagusiki; zalantzarik gabe, ondare ez britainiarreko haur ugari zeuden, askotan Indiakoak edo Ekialde Hurbilekoak, hala nola, Londres bezalako hiri kultural anitzetan sartzen zaren bezalakoak - baina hori ere kontua zen. Gehienak Erresuma Batuan jaio eta hazi ziren, eta klasean Diwali edo musulmanen ohiturei buruz klasean noizbehinkako aurkezpen tematikoa egiteaz gain, nazioarteko komunitate zabalagoarekin zuten loturak ez zuen garrantzirik edo gehiago. Tarteka etnia anomalagoak egongo lirateke; mutil bat alemaniar-italiarra zen, eta neska berri bat irakasle guztiek aldarrikatu zuten poloniarra iritsi aurretik, iritsi zen arte eta benetan hungariarra zela aurkitu genuen arte. Hauek ziren bitxikeriak, eta gure kide bakoitzari buruz ezagutzen genituen datu interesgarrien artean sartu ziren - nirekin geratu dira.\nBerlingo nazioarteko eskola batera joan izanak dinamika hori aldatu zuen nabarmen. Hemen, nazionalitate nagusiak alemaniarrak eta amerikarrak ziren, baina haiek ere ia ez zuten ikasleen erdia osatzen. Ezagutu nuen lehenengo ikasleetako bat Ingalaterran jaio zen, aita espainiarra eta ama poloniarra zituen. Klaseko argazki zaharrak ikusita bulgariarrak, israeldarrak, korearrak, daniarrak, japoniar-brasildarrak gogoratzen ditut ... zerrendak artikulu honen hitz kopurua ezabatuko luke. Amerikarrek ere bidaia ugari izaten zituzten, aurretik guraso diplomatikoak urruneko lekuetara bidalita. Londres hego-mendebaldean bestelakoa zirudien, zalantzarik gabe.\nEskolak nazioarteko hezkuntza emateko ahalegina egin zuen, eta kultur elikagaiei eta jaialdiei buruzko batzarrak lortu genituen, zenbait herrialdetako aste tematikoak, kultura pixka bat multikulturalagoa duten curriculumak. Irakasleek jatorri anitzetako ikasleak beren kulturei buruz hitz egitera bultzatu zituzten, eta askotan betetzen zuten. Helburua, jakina, nazioarteko elkartasun sentipena sortzea zen, baina nolabait esanda, ia banatuta sentitzen zen. Nazionalitateak lehen hezkuntzan baino askoz ere gehiago bildu ziren - haur errusiar guztiak beti ziren lagunak, adibidez. Jendeak elkarrizketatik itxi zezakeen espainierara edo koreerara aldatuta une batez ohartarazita - alemaniarrak bereziki ezagunak ziren Berlinen hori egiteagatik.\nEz dut iradokitzen lehia aktiboa edo arraza tentsioa egon zen nazioen edo ezeren artean; guztiei ahalik eta ongien onartzen irakasten ziguten, eta batez ere. Nazioarteko eskolaren paisaia multi-etniko bitxian, zure ingurune naturaletik kanpo, edozein ikaslerekin nazionalitatea partekatzea arraroa zen gehienez. Hainbeste lekutatik etorritako jende askorekin, norberak esperientzia partekatua zutenen bila joateko joera zuen, elkarrizketarako gai bat besterik ez bada. Askotan, etxetik kanpo egonda, ingeles gehiago egotea nahi nuen, ingelesezko jakiak jaten zituztenak eta haurrentzako telebistako programa ingelesak gogoan.\nJakina denez, nazioen arteko adiskidetasun ugari zegoen oraindik. Ikasle asko aurretik nazioarteko eskoletan egon ziren eta paisaian ondo nabigatu zuten. Baina harreman mota horietan nazionalitateak ez ziren maiz eztabaidatzen; nazionalitatearen esperientzia partekaturik gabe, elkarrizketa normalean eskolara jotzen da, nazioartekoak ez diren ikastetxeetan bezala. Norbaitekin eztabaida erakargarriagoa izan zenezake arte saila inoiz baino nahaste-borrastea izan zitekeen, haien bizitza Grezian bizi zen nigeriarra zen bezala. Nazioarteko komunitate zabalagoarekin zituzten loturak ez ziren Ingalaterran izan zirenak baino garrantzitsuagoak.\nEgia esan, salbuespen funtsezko batzuk zeuden. Politika bat zen; Korearrekin eta poloniarrekin hauteskunde orokorrei buruz eztabaidatu dut, eta asko ikasi dut bi herrialdeetako egitura politikoari buruz, trukean britainiar politikaren azalpen kohesionatua eskaintzen saiatzen ari naizen bitartean. Badirudi eztabaida hauek maizagoak direla zaharragoak eta politikoki kontzientziatuagoak gara. Beste salbuespen bat herrialdeen arteko umore oneko argudioak izan ziren, non Erresuma Batua Estatu Batuen, Frantziaren eta Alemaniaren aurka defendatu nuen hainbat gairen artean. Batzuetan hauek politikan zituzten sustraiak, baina askotan kulturaren inguruko alderdiak ziren. Adibidez, "Britainiak AEBek baino telebista hobea du". Horrek esan nahi du oso gutxitan bihurtzen zirela benetako etsai bihurtuta, eta maiz amaitzen zuten herrialde bakoitzaren estereotipoei buruz modu onean txantxetan ibiltzea. Baina gatazka horiei esker, Ingalaterran inoiz baino abertzaleago sentitu nintzen Berlinen, Ingalaterran baino.\nBruselako eskola britainiar batera joateak zintzotasunez ez du goian deskribatutako nazioarteko panorama asko aldatu. Britaniar gehiago daude, noski, azkenean irrikatzen nuen haurrentzako telebistari buruzko eztabaida egokiak izateko aukera ematen didate, baina ez daude hemen Berlinen nire eskolan alemanak baino gehiago, eta askok ondare mistoa dute, hala ere. Baina internazionalismo maila gutxi gorabehera berdina den arren, eskolak nahiko desberdinak dira irakaskuntza estiloan. Horrek erakusten du, beren etnia anitzeko ikasleen gorputzekin ere, nazioarteko eskolak ez direla bereziki bitxiak eskolak joan ahala. Zalantzarik gabe, bitxikeriak dituzte - nire Berlingo eskolak obsesio kronikoa zuen antzerki ikasleekin, Bruselako eskolak astean behin kafetegian patata frijituak ematen ditu - baina ikastetxe guztiek, nazioartekoek edo ez, egiten dute. Bai, nazioarteko komunitateak desberdintasun batzuk eragin zituen; Ezagutza kultural apur bat gehiago izan dezaket, eta seguruenik arrazista izateko aukera gutxiago dut. Baina, egia esan, egin nuen guztia eskola normal batera joatea izan zen, beste herrialde batean bizitzea tokatzen zitzaidan bitartean. Atzerrian bizitzea ezohikoa zen. Eskolara joatea ez zen.


Erakusten 1 - 20 emaitzak -- 23 bilaketa honetara '' Joan edukira\ntopic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)" topic_facet:"Fabrikazio mekanikoko produkzioaren programazioa (Heziketa Zikloa). Goi maila"\nErakusten 1 - 20 emaitzak -- 23 bilaketa honetara '', Bilaketaren denbora: 0,04s\nMaterial metalikoak eta tratamenduak\nGainazalak egiaztatzeko teknika\nGiro naturaleko soldadura : metalurgia: [heziketa-zikloak. Ikaslearen liburua]\nProduktu mekanikoen garapena\nDiseinua : Fabrikazio tresneria\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila\nFabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 23 Lanbide Heziketa Mekanizazioa (Heziketa Zikloa). Erdi maila Soldadura eta galdaragintza (Heziketa Zikloa). Erdi maila 13 Metrologia eta saiakuntzak (Modulua) Gehiago ... 13 Produktuen egiaztapena (Modulua) 8 Instalazioa eta mantenimendua (Lanbide Arloa) 8 Mantentze-lan elektromekanikoa (Heziketa Zikloa). Erdi maila 7 Fabrikazio-teknikak (Modulua) 6 Metal-eraikuntzak (Heziketa Zikloa). Goi maila 5 Interpretazio grafikoa (Modulua) 4 Mekanizazio Prozedurak (Modulua) 4 Mekanizazio, konformazio eta muntaia prozesuen definizioa (Modulua) 3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Fabrikazio prozesuen gauzatzea (Modulua) 3 Garraioa eta ibilgailuen mantenimendua (Lanbide Arloa) 3 Instalazio termiko eta fluidodunen mantentzea (Heziketa zikloa). Goi maila 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Karrozeria (Heziketa Zikloa). Erdi maila 3 Mekanizazioa (Modulua) 3 Metal Eraikuntzen Irudikapena (Modulua) 2 Elementu finkoak (Modulua) 2 Elementu metalikoak eta sintetikoak (Modulua) 2 Galdaketa eta pulbimetalurgiaren bidezko produkzioa (Heziketa Zikloa). Goi maila 2 Mekatronika Industriala (Heziketa Zikloa). Goi maila 2 Metal Eraikuntzen Proiektuen Garapena (Modulua) Guztiak ikusi ... gutxiago ...\n19 Liburu elektronikoa 3 Liburua 1 Baliabide elektronikoa\n18 Elhuyar Hizkuntza Zerbitzuak 8 Euskadi (Autonomia Erkidegoa). Hezkuntza, Unibertsitate eta Ikerketa Saila 5 IMH Makina Erramintaren Institutua 4 R-400 3 Arrasateko Goi-eskola Politeknikoa 3 Treviño, Eduardo Gehiago ... 2 Campo, Iñaki 2 IRALE (1999-2000 ikasturtea) 2 Navascués, Josemari 1 Agirre, Ixabel 1 Agirre, Tomas 1 Alkiza, Garbiñe 1 Altube, Kepa 1 Arizti, Maitane 1 Asurmendi, Eli 1 Azkune Mendia, Iñaki 1 Bakun Itzulpen eta Argitalpen Zerbitzuak 1 Bizkaia. Foru Aldundia 1 D. Bosco Goi-mailako Lanbide Institutua 1 G.B.L.H.I Miguel Altuna (Bergara 1 Gómez Etxabe, Bego 1 IDEPA (Instituto de Desarrollo Económico del Principado de Asturias 1 IRALE (2000-2001 ikasturtea) 1 IRALE (2008-2009 ikasturtea) 1 Izagirre, Josu 1 Lakar, Ohiane 1 Letona Agirre, Begoña 1 Letona Olano, Martin 1 Ormaetxea, José Luis 1 Rada, Lurdes Guztiak ikusi ... gutxiago ...\n23 Curriculumeko baliabideak 23 Interneteko baliabidea 7 EIMAk onetsitako materialak 5 IRALEren materialak


Bertsoak Jimmy Jazz aretora itzuliko dira asteburu honetan - Kulturklik\nBertsoak Jimmy Jazz aretora itzuliko dira asteburu honetan\nJimmy Jazz aretoak bere ateak berrirekiko ditu ostiral honetan. / ALEA\nUztailaren 5ean bertso saio berezia antolatu du Jimmy Jazzek, Xabier Silveira, Oihane Perea, Onintza Enbeita eta Iñaki Viñasprerekin. ALEAk bi sarrera bikoitz zozkatuko ditu, eta ALEAkideek deskontua izango dute streming bidez ikusteko.\nJimmy Jazz aretoak uztailaren 3an berrirekiko ditu bere ateak, normaltasun berriaren arabera egokitutako baldintzetan. Asteburuan zehar, kontzerturik eta dantzalekurik gabe baina selektoreen musikarekin ospatuko dituzte pandemia osteko lehenengo bi gauak.\nIgandean, ordea, bertso saio berezi bat eskainiko dute Xabier Silveira, Oihane Perea, Onintza Enbeita eta Iñaki Viñaspre bertsolariek, 20:00etatik aurrera; Ekaitz Samaniego gai jartzaile moduan izango da. Alarma egoera amaitu ondoren horrelako ikuskizun bat eskaintzen duen lehenengo aretoa izango da Jimmy Jazz.\nSarrerak dagoeneko salgai daude Jimmy Jazz aretoaren eta Arabaturen webguneetan. Bertan ikusteko 80 sarrera baino ez dira salgai jarriko, 6 eurotan; eta sarrera lortzen ez duten lagunek streaming bidez saioa ikusteko aukera izango dute, 3 eurotan.\nBaina ALEAkideak zorionekoak dira: izan ere, ALEA ekitaldiaren babeslea da, eta bi sarrera bikoitz zozkatuko ditu bertso saioa bertan ikusteko; hau da, 4 sarrera, guztira. Soilik ALEAkideek parte hartu dezakete zozketan, eta epea ostiralean amaituko da.


Pilar Kaltzada | IDEko Komunikazioko eta Erakunde Harremanetarako Zuzendaria\n"Ezagutza da lehiakortasunaren etorkizuneko giltza"| uztaila 2011\nPilar Kaltzada aurpegi ezaguna da Euskadin zientziaren komunikazioari dagokionez, eta IDEko (Euskadiko Informatika) Komunikazioko eta Erakunde Harremanetarako zuzendaria da egun. Informazio Zientzietan lizentziaduna da, eta irratian eta telebistan ekin zion bere ibilbide profesionalari. Ondoren, Dibulgazio Unitatearen arduraduna izan zen Elhuyarren. Hainbat erakundetako komunikazio-zuzendaria izan da, besteak beste, Udako Euskal Unibertsitatekoa (UEU), Euskararen Gizarte Erakundeen Kontseilukoa eta Innobasquekoa (Berrikuntzaren Euskal Agentzia), eta aholkulari gisa ere aritu da komunikazio estrategikoan, EGEn, berrikuntzan eta gizarte-komunikabideetan.\nKomunikabideetako kolaboratzailea ere izan da; esaterako, Deian, EITBn eta Bilbao aldizkarian. 2011n, IK4 Aliantzaren Batzorde Estrategiko sortu berriko kide izendatu dute Pilar Kaltzada, eta komunikazio eta irudi korporatiboari buruzko aholkularitzan duen esperientzia partekatuko du.\nZure ibilbidea gai zientifiko eta berritzaileen komunikazioarekin oso lotuta egon da, bai dibulgazioarekin, Elhuyarren hasita, bai berrikuntzarekin, adibidez, Innobasque erakundean. Nola ikusten gaituzu gu, teknologiazentroak, arlo horretan?\nTeknologia-zentroak, oro har, eta bereziki Euskadiko Teknologia Zentro Industrialen (TZI) Sistemako agenteak gizarte aurreratu, kohesionatu eta lehiakor baten garapenerako pieza gakotzat ditut. Zuen lana eta zentroetako profesional bikainak zuzenean ezagutzeak ikuspegi bat izaten laguntzen dit, baina, zoritxarrez, ikuspegi hori ez dago behar bezain hedatua. Oraindik ez dugu aurkitu Euskadiko TZIko agenteen eta enpresa eta gizartearen arteko transmisioa erraztuko duen gakoa. Arazo hori konpontzeko dugu, eta ahalegin handia egin beharko genuke horretan.\nHala ere, uste dut beharrezkoa dela zentroek eta gainerako agenteek beren ekarpenak gizarteratzeko egiten duten ahalegina aldarrikatzea, kasu askotan aurkako mezua igortzen baitute beste eremu batzuek. Egia da ezagutzaren defizit bat dagoela; baina egia da, halaber, TZIko agenteak ari direla alde hori gainditzeko lan handiena egiten. Baina, zoritxarrez, beti ez gara oso ulerkorrak izaten ahalegin horrekin; beste muturrera jotzen dugu, eta gizarteratzeko interesik ez dutela esaten dugu. Nire esperientziaren arabera, ordea, zentroek lan hori ez dute egiteke.\nEz dakit zenbateko inbertsioa egiten duen agente bakoitzak komunikazioan, baina uste dut ez naizela oso oker egongo esaten badut inbertsioa handia dela eta guztion artean jarri behar ditugula formula eraginkorragoak emaitzak hobetu ahal izateko. Ni oso baikorra naiz arlo horretan: uste dut sistemak gizarteari egiten dion ekarpenari buruzko adostasun garrantzitsu bat badagoela, eta gizarteak baloratzen duela hark egindako lana; eta pozik ikusten dut lankidetzarako egiturak sortzen ari direla gure etorkizunerako erabat ezinbestekoa den egituraren irudiari eta ospeari bultzada berri bat emateko.\nSistemako agente guztiak jabetu dira behar horretaz, eta bereziki zentro batzuk, esaterako, GAIKER-IK4. Zentro horien ezaugarri bat da, hain zuzen, euskal ekoizpenegituratik oso hurbil daudela, eta enpresen beharrekiko “enpatia” dutela.\nLortutako garapen teknologikoak gizartearen, enpresen eta erakundeen babes osoa behar du, eta hori lortzeko, gizarteak behar horretaz jabetu behar du. Estrategia eta irmotasun handia eskatzen ditu lan horrek. Denbora eta baliabideak behar dira agenteek egiten duzuen ekarpen ekonomiko, intelektual eta soziala ezagutzera emateko eta onarrarazteko, baina gerora, herrialde honetako erronka estrategikoak iraunkorrak izatea bermatuko du horrek. Euskadik erreferentzia-gune izan nahi badu ezagutzaren gizartean, harrobia elikatu behar du, eta atxikimendua eta ulermena eragin behar ditu.\nEzinezko lana dirudi gurearen moduko zentro bakar batentzat. Nori dagokio lan hori? Zer egin dezake gure agente bakoitzak?\nZentro batzuk, GAIKER-IK4 adibidez, aurrera egiten ari dira zentzu horretan, bai bitarteko propioen bidez, bai lankidetza-plataformen bidez —esaterako, IK4 Aliantzaren bidez—. Eta Aliantza hori, hain zuzen ere, komunikazioari, egiturarekiko loturari, ospeari eta erreferentzialtasunari dagokion kokapenestrategia sakontzeko lanean ari da.\nDatozen hilabeteetan, lan espezifikoa egingo du arlo horretan IK4ren Batzorde Estrategikoak, eta datozen urteetan komunikazio-arloan eta gizartearekiko loturarenean jardueraren oinarriak izango direnak zehazteko urte amaieran ponentzia bat aurkeztuko duen Batzordeko kide izateko ohorea dut. IK4ren plataforma sinergien adibide bikain bat da arlo guztietan; sinergiak eta gaitasun teknologikoak ez dira zalantzan jartzen, eta agian hauxe izango da une egokia logika bera erabiltzeko gizarteratzearen arloan ere, bai emaitzak gizarteratzeari dagokionez, bai Aliantza honetan bat egin duten zentroen ekarpenak gizarteratzeari dagokionez.\nPozten nau ikusteak barneratzen ari garela lehiakortasunerako abantaila bat dela ongi bideratutako komunikazio-estrategia bat, ospea katalizatzen duelako, merkatuan barneratzen laguntzen duelako eta atxikimenduak sortzen dituelako. Euskadik kalitatezko marka bat aurkezten du munduan, enpresa-ospea, gauzak ongi egiten jakitea, baina oraindik ere markan barneratzeke ditugu gaitasun zientifikoteknologikoak. Zentroek estrategia horren mandatari izan behar dute, eta uste dut horrek lagundu egingo diela haien barneeta kanpo-kokapeneko dinamika propioei. Eta ez daude bakarrik: sistemaren egitura, sistema osatzen duten taldeak, estrategia hori babesten duten dinamikak sustatzen ari dira, erakunde publikoak buru dituela (Industria eta Hezkuntza Sailak, bereziki), eta itxaroten dut berandu baino lehen garatuko direla.\nEnpresak gero eta garrantzi handiagoa ematen dio komunikazioari. Zure ustez, nahikoa ulertzen da behar hori, edo sustatu egin behar da enpresen artean?\nBidea egiten ari gara. Azken urteetako aldaketa sekulakoa izan da. Gizartearen aurrean opaku izatetik, gure ateak irekitzera igaro gara. Aldaketa hori kulturala da, eta erakundeen izaeraren baitakoa. Kudeaketaeredu berrien erdigunea erakundeak osatzen dituen jendearen ekarpenak dira, eta giza harremanak, funtsean, komunikazio-ariketak dira. Uste dut oraindik ere komunikazioa gehiegi hartzen dela salmenten zerbitzura jartzen den eta noranzko bakarra duen tresnatzat. Baina azkar ari gara hori gainditzen, anbizio handiagoko ikuspegiak eta bikaintasun profesionalak barneratuz.\nGaur egun, komunikatzea ez da alternatiba bat, baizik eta behar bat. Kanpora begirako behar bat da, merkatuko kokapenak gero eta mendekotasun handiagoa baitu beti ukiezintzat hartu dugun balio batekiko, eta hori enpresen inbertsioen itzulkinaren zati da jada, ospeari eta ingurunearekin duen erantzukizunari dagokienez. Eta erakundeen barnera begirako behar bat ere bada, ohartu garelako gardentasuna ezinbesteko baldintza bat dela proiektu profesionalarekiko atxikimendua, konpromisoa eta lidergoa lortzeko.\nKomunikazioak konpainiaren estrategiekin bat egiten laguntzen dio jendeari, eta parte hartzeak estrategia hori indartzen du. Nire ustez, informazioaren koherentziaren, zintzotasunaren eta gardentasunaren alde egiten duten enpresek laster ikusiko dute jarrera hori funtsezko abantaila bat dela lehiakortasunerako.\nZure ustez, zer arlotan sustatu beharko genuke gehien berrikuntza?\nUste dut bide berriak ireki behar ditugula, gizartearen eta enpresen eskaera berriei erantzuteko berrikuntzaren, zientziaren eta teknologiaren bidez. Gure lehentasun estrategikoak finkatu behar ditugu, eta haiei irmotasunez heldu. Dibertsifikatzeko erronkek bide horiek irekitzen lagundu behar digute, baina ez ditugu alde batera utzi behar balioa sortzeko gaitasuna dutela erakutsi diguten beste bide batzuk. Euskal ekonomiaren (euskal gizartearen) arrakastaren gakoetako bat da industriaren alde sendo egin izana, eta esan dezakegu horrek emaitza paregabea eman duela epe luzera. Gaur egun, ekoizpen-ereduak eta negozioen orientazioak goitik behera aldatzen ari dira, eta oso merkatu helduak ere krisian daude; bada, egoera honetan ere, gure kokapena inguruko beste ekonomiena baino hobea da. Gure lurraldean I+G-n egiten den inbertsioaren eta gure BPGaren arteko erlazioa beti izan behar dugu aintzat: erakusten du ezagutzan eta aplikazioan zenbat eta inbertsio handiagoak egin orduan eta aberastasun handiagoa sortzen dela.\nJoera hori indartzen jarraitu behar dugu, eta, gainera, bateragarria da beste arlo batzuetan egiten diren dibertsifikatzeinbertsioekin. Indar handia hartu dute ingurumenaren jasangarritasunarekin zerikusia duten beharrek, Smart kontzeptuak etabaliabideak adimenez kudeatzeko aukera emango duten teknologia berrien garapenak — baliabideak baitira—. Indar handia hartzen ari dira, halaber, gizartearen zahartzea, arlo batzuetako beharrak —adibidez, herritarren parte-hartzekoak—, eta gizarte osoarenak diren erronkei aplikatzen zaizkien berrikuntza irekiko ereduak (kulturaniztasuna eta kulturaniztasunak norbere kultura osatzeko ahalmena aukera bihurtzeko gaitasun pertsonalen garapena, gizarte-arretaren eskaera, gizon-emakumeen arteko berdintasun erreala, etab). Eta, horiez gainera, bereziki aipatu nahi dut hezkuntza ezagutza etorkizuneko lehiakortasunaren giltza den egoera honetan.


Euskal Herria Bildu - Euskararen Batzordea berezia oztopatu nahi dute UPN, PP eta PSNk\nEuskararen Batzordea berezia oztopatu nahi dute UPN, PP eta PSNk\nDabid Anaut, EH Bilduko parlamentaria eta batzorde bereziko presidentea\nNafarroako Parlamentuan Euskararen Lege berri baterako proposamena osatzeko Batzorde Berezi bat eratu eta abiatu da egunotan. Lehendabiziko saioa egin duen egun berean jakin dugu UPNk eta PPk Batzordean ez parte hartzea erabaki dutela, eta PSN ere gauza bera eginen ote duen aztertzen ari dela. Horretarako arrazoiak, nonbait, honakoak dira: alde batetik, euskararen legezko estatusa aldatzeko Nafarroako Foru Eraentza Hobetzeari buruzko Legea (NFEHLO) aldatu beharko litzateke eta Nafarroan ez daukagu horretarako eskumenik; eta, bestetik, Batzorde hau, itxura denez, abertzaleon mesede hutserako eta nazio eraikuntzako eratu da. PSNren argudio nagusia, dirudienez, Batzordearen helburuarekin bat ez etortzea da. Honek guztiak argibide eta gogoeta batzuk merezi dituelakoan, honatx gureak:\nHasteko, aipatzeko modukoa eta esanguratsua delako, esan behar da hauxe dela indar politiko hauek utzi duten Batzorde bakarra, euskararen estatusean urratsak egiteko eratutako Batzordea hain zuzen ere. Kasualitatea ezin izan. Eta, bide batez esanda, talde horien egitekoa eta betebeharra da Parlamentuko zereginetan parte hartzea, eta ez dute eginen.\nBatzordea bera uzteko erabili dituzten argudioak Batzordea bera eratu baino lehen erabil zitzaketen, nahi izanez gero. Foru Eraentza Hobetzeari buruzko Legeak 36 urte ditu indarrean eta Euskararen Legeak 32! Ez al zuten atzo arte ezagutzen batak zein besteak diotena? Orain egin al dute beren irakurketa hori? Eta Batzordeak zertarako balioko duen, hori ere lehenago pentsatu eta esan zezaketen. Batzordeko lehendabiziko saiora etorri ziren, ordea, funtzionamenduari buruzko proposamenak egin zituzten eta onartu zitzaizkien eta, hara, hortik ordu batzuetara alde eginen dutela jakinarazi.\nBatzordearen osaerak aseko dituen asmoei dagokionez, irakurketa politiko interesatua da, ohituta gaude horretara. Batzordearen egitekoa Parlamentuak onartutako ebazpenean jasota dago, eta Batzordeak berak eman lezakeen emaitza, parlamentua osatzen dugun indar politiko guztien esku dago. Irakurketa horiek guztiak, beraz, aitzakia hutsa besterik ez dira.\nEuskararen legezko egoera aldatzeko Foru Eraentza Hobekuntzari buruzko Legea aldatu beharra eta horretarako Nafarroan dugun eskumena gai eta eztabaida interesgarria da, egin beharrekoa. Eta hor bi hipotesi dauzkagu, alegia, egiazki NFEHLOa aldatu beharra, edo hura aldatu izan beharrik gabe euskararen legezko egoera aldatu ahal izatea eta, esaterako, ofizialtasuna Nafarroa osoan foru lege baten bitartez aplikatu ahal izatea, NFEHLOaren eta 1986ko Euskararen Legearen irakurketa irekiago bat eginez. Baina bi hipotesietan kokatuta ere, egin beharreko urratsa berdin-berdina da: Nafarroan erabaki behar dugu, eta Nafarroako Parlamentuan zehazki, zein den euskararentzat nahi dugun legezko estatusa, eta zein den horretarako proposamen zehatza. Urrats hori nahitaez eman behar da, eta behin erabaki hori hartu eta proposamena definituta, gehiengo politikoaren eta instituzionalaren erabaki hori nola gauzatzen den argitu beharko da. Eta Nafarroan gehiengo horrek hartutako erabaki politiko horri ez litzaioke eragozpenik jarri behar, bide juridikoa edozein dela ere.\nEta hor kokatzen da, hain zuzen ere, Batzorde Berezi honen egitekoa: gogoeta hori egin behar du, eta legearen inguruko proposamen bat landu, ondoren bideratu eta gauzatzeko. Esan bezala, NFEHLOaren edo Euskararen Legearen balizko aldaketari buruzko edozein hipotesik urrats berbera ematera behartzen gaitu, alegia, gure artean adostera zer behar eta zer nahi dugun. NFEHLOari buruzko gogoeta honi beste ideia bat erantsi beharko zaio, nolanahi ere: hain nafar eta hain foruzale diren alderdi hauek bai abudo egin diotela uko Nafarroak bere legeak eta bere erabakiak hartzeko duen eskubideari eta eskumenari. Euskararen legezko egoeraren inguruko erabakia berehala eta otzan-otzan jarri dute Madrilen.\nHorraino, beraz, eman dituzten arrazioei dagozkionak. Baina, gure ustez, erabaki honek azalpen errazagoa eta sinpleagoa dauka: Batzorde Berezi honek eztabaida sakona eta arrazoitua eskatzen du, eta lan egitea eskatzen du. Ez bata eta ez bestea ez dira Batzordea utziko duten alderdien gustukoak. Ihes egin nahi diote gogoeta, azterketa eta eztabaida zorrotzari eta argumentatuari, eta ihes egin nahi diote lan egiteari. Batzorde honetan ez du balio bizpahiru lelo gordin eta funtsik gabekoak oihuka esan eta mila aldiz errepikatzeak. UPNk, PPk eta PSNk euskarari buruz ari nahi dute, baina ez eztabaida sosegatu, arrazoitu eta zorrotz batean, hor ez dira eroso sentitzen, nahiago dute brotxa lodiz eraikitako diskurtso zalapartatsu eta mingarriekin aritzea. Hori da, zoritxarrez, politikoki hautatu duten bidea, baina Batzorde Berezia, jakina, ez da horretarako, eta beren burua kanpoan kokatu dute batzuek (UPN eta PP), eta hori bera egitea aztertzen ari da beste bat (PSN).\nUPNk, PPk eta PSNk euskarari buruz ari nahi dute, baina ez eztabaida sosegatu, arrazoitu eta zorrotz batean, hor ez dira eroso sentitzen, nahiago dute brotxa lodiz eraikitako diskurtso zalapartatsu eta mingarriekin aritzea\nHorren guztiaren aurrean zer esan? Bada, Batzorde Bereziak, Parlamentuak agindutako moduan, bere egitekoarekin aurrera jarraituko duela. Nahiago genuke beste indar politiko horiek ere hor egotea, eta, jakina, erabakian atzera egiteko deia egiten diegu, baina hor jarraitzen dugunok dagokigun lana egiten jarraituko dugu, erantzukizun politikoak eta instituzionalak eskatzen duen moduan. Prozesu irekia eta interesgarria izanen da, eta denborak esanen digu noraino iristeko gauza garen.